Polis tumpas sindiket judi dalam talian

NIBONG TEBAL: Polis Pulau Pinang menumpaskan dua sindiket perjudian dalam talian  selepas menahan 60 individu warga China serta 49 rakyat tempatan dalam serbuan berasingan menerusi Op  Dadu Khas di Jelutong, George Town dan Sungai Bakap, di sini Sabtu lepas.

Ketua Polis Pulau Pinang Datuk Sahabudin Abd Manan berkata, dalam serbuan di sebuah kilang membuat  perabot di kawasan perusahaan Sungai Baong, Sungai Bakap pada 3.30 petang, pihaknya menahan seramai 99 individu termasuk 57 warga China yang kesemuanya berumur  19 hingga 52 tahun.

“Kesemua mereka termasuk dua wanita tempatan dan tujuh wanita China itu merupakan pekerja di pusat panggilan untuk perjudian dalam talian serta pelaburan saham tanpa lesen. Sindiket tersebut menjadikan premis kilang itu sebagai pusat panggilan sejak sebulan lepas.

“Dalam serbuan itu, polis turut merampas 97 set komputer bersama monitor, CPU, papan kekunci dan tetikus serta 291 telefon bimbit. Siasatan kami mendapati sindiket itu  menjalankan promosi judi dalam talian yang berpusat di negara ini serta pelaburan saham tanpa lesen dari China,” katanya pada sidang akhbar di sini semalam.

Katanya, siasatan mendapati dalang utama sindiket itu adalah lelaki warga China dan dipercayai dia masih berada di  Malaysia serta polis tidak menolak kemungkinan lelaki itu menjalankan kegiatan sama di beberapa negeri lain.

Sahabudin berkata, pusat panggilan itu beroperasi dari 10.00 pagi hingga 10.00 malam dan setiap pekerja dibayar gaji bulanan sebanyak RM3,000 sebulan secara tunai. Sindiket tersebut menyasarkan pelanggan di negara ini serta China.

“Sindiket itu mampu mengaut keuntungan ratusan ribu ringgit setiap minggu dan jutaan ringgit setiap bulan, pemeriksaan ke atas kesemua warga China tersebut mendapati mereka masuk ke negara ini menggunakan pas pelawat, tiada permit kerja dan telah tamat tempoh. Ada dalam kalangan warga tempatan yang baru bekerja seminggu serta tidak sempat terima gaji,” katanya.

Sementara itu, katanya bagi kes berasingan, polis menyerbu tiga kondominium mewah di Jelutong dalam siri serbuan bermula 1.30 tengah hari hingga 2.40 petang dan menahan 10 lelaki termasuk tiga lelaki warga China yang kesemuanya berumur 20 hingga 61 tahun kerana menjalankan kegiatan mengiklankan perjudian dalam talian melalui aplikasi WhatsApp serta WeChat yang menyasarkan pelanggan tempatan.

Katanya, dalam serbuan itu polis merampas dua set komputer, enam komputer riba serta 419 telefon bimbit serta tablet, 12 keping kad bank  serta empat kereta mewah.

“Sindiket itu didalangi lelaki tempatan berumur  61 tahun yang turut kami tahan dalam serbuan tersebut dan ia telah beroperasi sejak setahun lepas. Mereka mampu mengaut keuntungan sehingga RM100,000   hingga RM200,000 seminggu. Pekerja di situ dibayar gaji RM2,500 hingga RM4,000,” katanya.

Menurutnya, kesemua mereka yang ditahan dalam siri serbuan itu kini direman selama empat hari sehingga esok bagi membantu siasatan dan kes tersebut disiasat menurut Seksyen 4(1)(a), 4(1)(b), 4(1)(c) dan 4(1)(g) Akta Rumah Judi Terbuka 1953. – Bernama

See author's posts


Sekolah di Jepun dibuka semula

sebelum ini ditutup untuk membendung wabak
Covid-19, menimbulkan kebimbangan kepada ibu bapa, pelajar dan murid tidak
mematuhi peraturan penjarakan sosial, lapor agensi berita Kyodo.

Sekolah di wilayah Aomori dan Tottori yang
pertama dibuka semula, walaupun darurat di seluruh negara diisytiharkan bulan
lalu dan kemudian dilanjutkan hingga akhir Mei oleh Perdana Menteri Shinzo Abe.

Kira-kira 140 murid menghadiri kelas di
wilayah Tottori yang ditutup sejak 27 April.

“Saya bosan duduk di rumah, jadi saya
gembira (dapat kembali) ke sekolah,” kata Kanau Sakamoto, 8.

“Saya tidak sabar untuk makan tengah
hari bersama dan berjumpa dengan kawan-kawan saya.”

Masafumi Kohara, bapa dua murid di sekolah
rendah di wilayah barat Jepun, berkata sekolah merupakan tempat yang
dinasihatkan oleh kerajaan untuk dihindari. “Saya tidak tahu mana yang
betul,” katanya.

Sebanyak 76 sekolah yang dikendalikan
kerajaan wilayah Aomori dibuka semula selepas ditutup sementara pada 20 April.

Di bandar Aomori, kelihatan sebilangan
pelajar memakai penutup hidung dan mulut menuju ke sekolah dengan menunggang
basikal atau menaiki kereta.

“Saya gembira sekolah dibuka semula
kerana saya dapat berjumpa kawan-kawan,” kata Raimu Fujita, 16.- Bernama

See author's posts


Pendekatan Sarawak tarik perhatian negara luar

KUALA LUMPUR: Pendekatan Kerajaan Sarawak dengan memfokuskan kepada teknologi dan kelestarian alam sekitar sebagai sumber ekonomi baharunya menarik perhatian negara luar.

Premier Sarawak, Datuk Patinggi Tan Sri Abang Johari Tun Openg menjelaskan beliau menerima jemputan dari Negara Singapura untuk membentangkan mengenai perancangan ekonomi baharu yang sedang Kerajaan Sarawak laksanakan.

“Insya-Allah, minggu depan saya dijemput oleh pihak Singapura dan Temasek Group untuk membentangkan satu kertas kerja mengenai ekonomi baharu dilaksanakan oleh Sarawak.

“Kita akan memaklumkan kepada mereka penekanan kita terhadap ekonomi baharu menggunakan teknologi dan juga ekonomi yang berasaskan kepada kelestarian alam sekitar,” katanya.

Beliau berkata demikian ketika berucap pada Majlis Sungkei Dengan Premier Abang Jo 2022 di Kuala Lumpur pada Sabtu.

Menjelas lanjut, Kerajaan Sarawak katanya kini beralih kepada ekonomi berasaskan hidrogen dalam mencapai visi muncul negeri maju menjelang tahun 2030.

Katanya lagi, peralihan kepada ekonomi baharu itu juga bertujuan menjadikan Sarawak maju dalam pengurusan ekonomi yang lebih lestari dan memberi manfaat kepada rakyat di negeri ini.

Dalam hal ini, Abang Johari menzahirkan rasa syukur kerana Sarawak mempunyai kerajaan yang sangat stabil di Malaysia.

Jelasnya, ini dibuktikan dengan kemenangan besar Kerajaan Gabungan Parti Sarawak (GPS) memenangi 76 dari 82 kerusi yang dipertandingkan pada Pilihan Raya Negeri Sarawak Ke-12 (PRN12) yang lalu.

“Dengan kekuatan ini, kami akan terus berusaha untuk meneruskan apa saja agenda kita termasuklah mengenai hak kita melalui MA63,” katanya.

See author's posts


Jom mandi di Air Terjun Satow

Bagi yang sukakan aktiviti berkelah hujung minggu di kawasan luar bandar, Air Terjun Satow yang terletak di Kampung Bobak, Bau, mungkin salah satu pilihan terbaik.

Pemandangan indah alam semula jadi di sini pasti menambat hati, justeru menjadikan ia lokasi sesuai untuk bersantai jauh dari hiruk-pikuk bandar.

Duduk berkelah di tengah hutan sambil mendengar kicauan burung dan deruan lembut air terjun mungkin antara kenangan paling indah untuk dibawa pulang dan disimpan dalam lipatan memori.

Inilah yang dijanjikan oleh alam semula jadi di kawasan air terjun enam tingkat serta unik ini.

Cuma satu yang mungkin tidak disukai – lintah. Tiada siapa yang rela darah dihisap oleh makhluk kecil, lembut dan lembap ini.  Namun jangan biarkan makhluk ini menjadi penghalang kita untuk menikmati panorama indah di Air Terjun Satow.

Maka bersedialah dengan stokin paras tinggi atau seluar panjang untuk menutupi bahagian kaki dan bawalah penawar untuk lintah seperti tembakau, garam dan sebagainya.

Untuk ke sini tidak sukar. Dari Kuching, jaraknya hanya kira-kira 45 minit perjalanan dengan kenderaan. Sampai sahaja di sana, hanya perlu berjalan kaki beberapa minit kaki ke lokasi air terjun tingkat pertama.

Tidak perlu bimbang untuk meninggalkan kenderaan kerana memang ada kemudahan meletak kenderaan disediakan di sini.

Disebabkan air terjun ini bertingkat-tingkat, jadi ssudah pasti menjadi pengalaman mengujakan bagi yang berjaya sampai ke bahagian paling atas.  Setiap tingkat pula seperti disudah dipahat sebagai tempat berehat dan mengumpul tenaga sebelum meneruskan usaha untuk duduk di tingkat seterusnya.

Duduklah di bawah jatuhan air ini untuk merasakan nikmatnya urutan air bagi melegakan ketegangan kepala, bahu dan badan.  Ingat, tidak semua orang dapat peluang menikmati pengalaman berharga ini.

Namun bagi yang gayat dan kurang lasak, memadailah untuk mandi manda dan bersantai di tingkat paling bawah air terjun ini. Kesejukan airnya tetap saya, cuma mungkin keterujaan itu yang berbeza.

Bagi yang gemar merakam gambar alam semulajadi, ada 1001 subjek yang dapat diabadikan dengan lensa kamera di sini.  Malah merakam pemandangan air terjun ini sendiri sudah mencabar kerana pemandangan paling indah adalah dari tingkat paling atas dan ia memerlukan tenaga dan usaha untuk sampai ke sama.

Untuk berehat pula, ada disediakan pondok rehat di sekitar kawasan air terjun. Kawasan ini sesuai untuk makan-makan atau membuat pesta BBQ.

Makanya, jika anda sedang mencari lokasi untuk lari dari kesibukan kerja dan keriuhan bandar, bertandanglah ke sini dan bermesralah dengan alam semula jadi di sini.

Oleh Haini Darani

See author's posts


Juara milik Rimbas United

GELARAN juara Kejohanan Sepak Takraw Regu Tertutup Sri Aman 2020 sah menjadi milik regu Rimbas United setelah berjaya menumpaskan Aniberst A menerusi aksi final acara itu baru-baru ini.

Aksi final yang berlangsung di Gelanggang Futsal Rancangan Perumahan Rakyat (RPR) Taman Sentosa itu menyaksikan regu Rimbas United berjaya menumpaskan Aniberst A dengan mata 21-15.

Dengan kemenangan ini, Rimbas United berjaya membawa pulang pingat dan hadiah wang tunai berjumlah RM400 dengan naib juara pula membawa pulang pingat serta hadiah wang tunai berjumlah RM300.

Dua lagi regu diumumkan sebagai pemenang tempat ketiga bersama dengan masing-masing membawa pulang hadiah wang tunai RM100 dan pingat iaitu Aniberst B dan Brotherhood B.

Kesemua regu tersebut telah pun menerima hadiah dan pingat masing-masing daripada Menteri Muda Kesejahteraan Komuniti, Datuk Francis Harden Hollis pada Majlis Penutupan Pertandingan Sepak Takraw Regu Tertutup Sri Aman di gelanggang itu.

Terdahulu sejumlah 12 regu telah berentap merebut gelaran juara menerusi 34 perlawanan yang diadakan menerusi pertandingan anjuran Pusat Khidmat Wakil Rakyat Dewan Undangan Negeri (DUN) Simanggang itu.

Daripada jumlah tersebut, lapan regu disertai sepenuhnya oleh kaum Iban dengan baki empat regu lagi terdiri daripada campuran peserta kaum Iban, Melayu dan lain-lain kaum di kawasan terbabit.

Pengerusi penganjurnya, Kaunselor Suhaili Abang Abu Samy ketika berucap pada majlis penutupan pertandingan berkenaan menjelaskan terdapat ramai regu-regu di Sri Aman berminat untuk menyertai acara ini.

Bagaimanapun penularan pandemik Covid-19 katanya telah menyebabkan pihak penganjur bertindak menghadkan jumlah penyertaan demi mematuhi prosedur operasi standard (SOP) yang ditetapkan di bawah Perintah Kawalan Pergerakan Pemulihan (PKPP).

“Namun begitu penularan pandemik Covid-19 dan penguatkuasaan SOP PKPP bukanlah alasan buat kita untuk memeriahkan sukan sepak takraw yang diwarisi turun temurun sehingga sekarang,” kata beliau.

Pertandingan berkenaan telah pun berlangsung selama selama sehari di gelanggang tersebut dan turut mendapat kerjasama penganjuran Ranting Parti Pesaka Bumiputera Bersatu (PBB) Kampung Muhibbah.

Ia turut diserikan dengan kehadiran pegawai teknikal kejohanan iaitu Suhaimi Johan dan beberapa Ketua Masyarakat Cina iaitu Pemanca Lee Siang Hua, Penghulu Tiong Chong Onn serta Ketua Kaum Iban dan Cina di sini.

Oleh VALENTINE NGUMBANG

See author's posts


Pengguna e-Dagang ASEAN melangkaui unjuran 2025

PUTRAJAYA: Pandemik Covid-19 telah menjadi pemangkin bagi pasaran ASEAN untuk mengguna pakai e-dagang lebih awal daripada yang dijangka, kata Perbadanan Ekonomi Digital Malaysia (MDEC).

Ketua Pegawai Operasi, Datuk Ng Wan Peng (gambar) berkata sebelum pandemik, MDEC meramalkan pengguna e-dagang ASEAN akan mencapai 310 juta menjelang 2025.

“Covid-19 telah mendorong lebih ramai orang untuk memasuki ke dalam talian dan angka itu kini telah mencapai 340 juta,” katanya dalam ucapannya pada majlis menandatangani Memorandum Persefahaman (MoU) antara Persatuan Pedagang dan Pengusaha Melayu Malaysia (Perdasama) dan Jocom MShopping Sdn Bhd di sini baru-baru ini.

MoU itu akan membolehkan usahawan Perdasama di seluruh negara untuk memasarkan produk mereka ke China, Australia dan ASEAN dengan menggunakan pelbagai platform e-dagang melalui Jocom.

Ng berkata, bilangan pengguna e-dagang di ASEAN yang telah melepasi sasaran 2023 menunjukkan terdapat banyak potensi dalam pasaran tersebut.

“Apabila lebih banyak usahawan memasuki ke dalam talian, ini bermakna perniagaan boleh dikekalkan dan seterusnya menjamin pekerjaan bagi mereka dalam industri logistik serta penghantaran,” katanya.

Beliau menambah MDEC akan terus menilai pasaran bagi memastikan agar perusahaan mikro, kecil dan sederhana (PKSM) di negara ini dapat terus hidup dalam persekitaran ekonomi digital yang baharu.

Ketua Wanita Perdasama Putrajaya, Rohana Maamur berkata MoU ini akan membantu 15,000 anggota persatuan itu di seluruh negara untuk memasarkan produk mereka secara global, di tengah-tengah cabaran ekonomi pandemik Covid-19.

Ketua Pegawai Eksekutif Jocom MShopping, Joshua Sew berkata, kerjasama ini akan membantu dan mengembangkan perniagaan PKS Malaysia serta menyumbang kepada keluaran dalam negara kasar.-Bernama

See author's posts


Perjanjian dengan Israel lindungi kepentingan Bahrain

MANAMA: Perjanjian memulihkan hubungan diplomatik dengan Israel akan melindungi kepentingan Bahrain, kata Menteri Dalam Negeri, Rashid Abdullah Al Khalifa pada Isnin, lapor Agensi Anadolu.

Al Khalifa berkata perjanjian dengan Israel itu hadir dalam kerangka untuk melindungi kepentingan kerajaan Bahrain yang utama termasuk melindungi entiti negara.

“Kerajaan Bahrain, sejak awal konflik Palestin-Israel, berdiri teguh di belakang perjuangan Palestin dan ia kekal sehingga kini dan deklarasi ini (perjanjian memulihkan hubungan) tidak bertentangan dengan kedudukan Bahrain mengenai inisiatif perdamaian Arab dan keputusan legitimasi antarabangsa.”

Pengumuman mengenai perjanjian itu menyusul, sebulan selepas UAE mengumumkan perjanjian sama pada 13 Ogos lalu.

Bahrain menjadi negara Arab keempat menjalin hubungan diplomatik dengan Israel selepas Mesir pada 1979, Jordan (1994) dan UAE (2020).

Perjanjian itu menerima kecaman besar-besaran daripada rakyat Palestin, menyifatkan ia tidak membantu menangani isu Palestin dan mengabaikan hak mereka.

Menurut pihak berkuasa Palestin sebarang perjanjian dengan Israel mesti berdasarkan prinsip Inisiatif Damai Arab 2002 iaitu “tanah untuk perdamaian” dan bukan “berdamai untuk perdamaian” seperti yang dituntut Israel.- Bernama

See author's posts


Ulah nyengkubang pendam balat dikutuk

BEDUDUK ari tu, jarang kitai Iban ke bisi macha berita pasal sempar ba pendam kitai bansa ke disengkubang enda ringat meda ulah jai baka nya. Sida balat bendar ngutuk sereta mantah pengawa ti enda menyana bakanya.

Semua endang ngarapka ulah jai nya dipunaska enggau lengkas. Tegal tu kitai bansa enda tau enda enggau keran berakup ngemunaska ulah ti jai bakanya; kitai patut sama berakup napi ulah nya lalu sama bebendar nyeliahka sempar bala diri sebilik ari kena serungkai sereta disengkubang.

Nitih ripot ti udah dibai surat berita menua tu, mayuh bendar pendam di sekayu Sarawak udah disengkubang penchuri laban ke begigaka reta tengkira berega, kelebih agi barang mas ti enda tau luluh dalam tanah. Sida di Miri, di Sibu enggau di Sri Aman endang mayuh udah ringat laban pendam diri sebilik ke abis disengkubang orang ke jai nya.

Bala Iban ke diau di Batang Melupa, Krian, Saratok ke saum pendam lama, iya nya Pendam Nanga Burui ba tebing kiba mudik Batang Melupa, madah sida balat ngutuk pengawa jai baka nya. Ukai mina siku dua ti ringat, tang naka ti ditemu, nadai enda ngutuk magang.

Amat meh pendam Burui nya kelia ukai disengkubang, tang lebuh baru bisi jalai besai mansa dia dalam taun 1966 menya, mayuh bendar tajau enggau baya berega bukai ke di engkah atas sempar ba pendam nya dichuri. Nyau bekerauh bala bini tauka bala diri sebilik tudah ke parai nya ninga tajau dibai bala laki enggau sida sebilik bukai abis ditaban penchuri.

“Abis tajau sida niang apai enggau niang aki ditaban penchuri dalam taun 1966 suba, lebuh jalai besai Kuching-Sibu nya baru digaga mansa pendam kitai di Burui,” ku petunggal penulis ke enda ngasuh nama disebut ditu lebuh bekenang enggau penulis pasal ulah besengkubangka sempar ba pendam.

Nyadi pekara nya endang amat, sampaika maya nyemin niang aki penulis ba pendam nya dalam taun 1969, tajau dibai iya disemin ba kaki tajau nya awakka enda ulih angkat ari nya. Seninjik bendar ga sempar iya ba tinting pendam nya enda temu penchuri dalam taun 1966, laban ukai mina tajau ti dibai iya nya berega tang pia mega siti ‘tea set’ ari tanah liat import ari menua China ke diatu manggai rega ngagai semak RM2,000 ba kedai laban iya udah nyadi barang antik.

“ Kami setuju bendar ninga jaku Uggah (Sapit Kepala Menteri Datuk Amar Douglas Uggah) ke bisi dipansutka ba surat berita apin lama ti ngutuk ulah orang nyengkubang pendam nadai ngetu-ngetu. Nadai kitai Iban patut mantah penemu ari Jabu ti madah ulah orang nyengkubang pendam nya baka muai kelai bansa,” ku penemu Tuai Rumah Robert Lin Malina ari Kedap ke sama bisi aki ini ditumbak ba pendam nya.

Apin lama ke udah Uggah bisi ditanya pemberita tentang penemu iya pasal ulah ke jai besengkubangka lubang sempar orang ke udah parai nya ba mayuh pendam di sekayu Sarawak tu.

Tu beduduk ari sekeda sempar ba pendam Iban di Miri enggau Sibu bisi ditemu kena sengkubang orang jai laban ti deka ngambi sekeda baiya enggau reta bai sida ba sempar tauka kubur sida nya.

Uggah bisi mega mantai penemu pasal pengawa ke jai nyengkubang pendam Iban nya sama reti enggau muai kelaie bansa Iban, muai reti enggau tanda kitai bempu menua tu.

Nya alai beduduk ari tu, Majlis Adai Istiadat patut ngatur seminar kena bejuraika penanggul pendam Iban disengkubang.

Seminar tu patut ngangau sereta ngelumuka bala tuai raban bansa Iban enggau sekeda orang ke bisi penemu awakka sida iya ulih berandau sereta merambu sekeda pelin pengawa kena nagang ulah orang ti selalu deka nyengkubang pendam.

Enti nitihka tusun adat tunggu kitai Iban sereta mega enggau Penal Code, iya nya Tusun Ukum, ulah orang nyengkubang pendam tauka nyengkubang lubang sempar nya patut kena tinggang adat baruh Genteran Tusun Ukum 297, ti ngungkupka ukum sama pemesai ukum perintah ba pengawa salah bukai baka komunis, ‘kongsi gelap’, tauka dadah.

Naka ke diatu polis ti udah ngintu pengelikun menua, nyengkaum mutarka pengawa orang ngerumpang kubur tu udah ngereja pengawa sida enggau manah tang taja pia, polis agi begunaka tulung enggau sukung ari ketuai raban bansa Iban, ketuai politik ngena atur Genteran 297 Tusun Ukum Federal (Federal Panel Code) tauka TUF dikena ngukum sida ngereja pengawa salah tu, kelebih agi pengawa baka tu ti ngenusahka ati orang mayuh tauka ngachau pengarap orang mayuh.

Baruh TUF, orang ti ditemu ngerumpang kubur nya tau diukum jil setaun, ukum tunggu tauka kedua-dua iti ukum nya sekali taja pan ukum tunggu nya nadai madah pemesai iya tang nyangka tu deka nitihka pengerugi orang ke bempu pemati laban penyai kereja nya mai penusah ati ngagai siku-siku tauka ngachau agama orang bukai, ngachau runding, ngachau pengarap.

Dulu ari tu siku agi tuai raban bansa Iban, iya nya Dato Sri Edmund Langgu Saga ti kala nyadi sapit menteri perintah besai mega kala mansutka penemu lebuh ditanya pemberita pasal baya maya bisi pemati. Iya madah adat kitai Iban sigi endang bebaya kenyau ari kelia, nya alai adat tu enda tau dipadamka baka nya aja.

“Kitai enda tau enda bebaya, abis kurang kitai mai baya ba tubuh kitai empu, kain baju, sirat kena orang ke ngena kelambi tauka baju, tinchin, utai ti dikena sida iya besehari-sehari,” ku iya sereta madah bisi mega orang bebaika baya lebih ari patut.

Langgu mega madah kitai Iban enda patut ngelengka adat bebaiya taja pan bisi ulah orang ngerumpang sempar pendam kitai.

“Enti kitai deka madamka adat bebaya ketegal orang bukai ke ngerumpang pendam kitai, ba asai sepi aku, tu ngelaban adat kitai Iban pasal pemati. Laban ukai tegal orang ke jai nya tadi kitai madamka siti adat ba raban bansa kitai Iban.

“Utai ti patut diatur kitai nya tadi, kati ku kitai nyaga pengawa nya ari makin majak nyadi lebih ari pengelama tu ke udah.

Langgu madah, utai ambika baya kitai nya tadi, sebaka enggau utai ke dalam pendam, tauka dalam sentubung, nya sebaka enggau utai ke dalam bilik kitai, sebaka enggau utai ti disimpan kitai dalam peti, dalam lachi, dalam jemari ba bilik kitai Iban taja pan perengka nya enda enggau kitai laban utai nya diberi bala kitai ke idup ngagai orang ke udah ninggalka dunya tu.

“Nyadi enti perengka nya rusak, enggai nyadi dipadah kitai nadai guna, enggai nyadi dikumbai kitai nadai rega laban perengka nya bisi endar diguna, bisi endar ba adat pengarap kitai Iban.

Langgu madah penanggul baka tu patut diperati enggau serius laban ku iya, nya ngachau pengarap orang, ngachau ati orang lalu enti orang kelalu tusah, munyi ku jaku iya tadi, tau ngenusahka ati kaban belayan ke agi idup, tau ngachau runding siku-siku tau ngasuh orang gila.

Kelimpah ari nya mega, Langgu madahka Majlis Adat Istiadat patut ngatur seminar pasal pengawa salah ngerumpang kubur tu kelimpah ari diselit enggau adat ti patut dikena baka adat pemati, adat ngelumbung, adat berantu, enggau sekeda adat bukai ke bisi kaul enggau pemati.

Naka ke diatu seminar bekaul enggau adat Iban ti kala diatur ulih Dayak Cultural Foundation Tun Jugah taun dalam nyin suba, tang semina bejuraika adat bumai, adat rumah panjai, adat pemati, adat berumah, enggau sekeda adat bukai tang nadai bejuraika adat pasal engkubang pendam, ku iya madah lalu nambah seminar pasal engkubang pendam tu patut diatur enggau lengkas.

Langgu ti kala nyadi Kaban Kunsil Nengeri Krian ba baruh Parti Bansa Dayak (PBDS) ari taun 1982 ngagai 1991 mega madahka pendam tu baka kelai ungkup pupu bansa Iban.

“Pendam tu ambika kelai kitai datai ba menua tu, enda ngira ni penatai ai kitai, utai ke diadu kitai dulu sigi pendam nya ti dikira dulu, kelimpah ari berumah laban kitai enda tau enda mati, nadai siku mensia enda mati, nya alai utai nya tadi besai….enti pendam kitai dikachau, pendam kitai diangkat, pendam kitai dirubuh, kitai nadai agi tanda kitai bempu menua tu, ku Langgu nitih ripot surat berita nya suba.

Nya alai endang sigi amat  utai ku Langgu nya; laban enti kitai nadai tanda bempu menua tu kitai berasai nyadi kampar ba menua kitai empu, kitai nadai penalukka menua, nadai penalukka adat, nadai penalukka raja, nyadi nyamai endar anak uchu kitai ila dibai orang ngachau pemai ba menua tu.  Nyadi ulah baka nya ukai semina ngachau raban bansa kitai Iban, ngachau menua Sarawak, tang mega ngachau menua Malaysia.

Oleh Telesa Emperan

See author's posts


Bank Rakyat buka cawangan di Lundu

LUNDU: Kerajaan sentiasa berusaha menyediakan pelbagai kemudahan dan prasarana asas  untuk pembangunan di luar bandar Sarawak.

Menteri Pembangunan Usahawan dan Koperasi, Dato Sri Dr Wan Junaidi Tuanku Jaafar berkata, kawasan Dewan Undangan Negeri (DUN) Tanjong Datu yang juga dalam kawasan Parlimen Santubong akan mengecapi limpahan pembangunan apabila ibu negara Indonesia berpindah ke Kalimantan pada masa akan datang.

Beliau berkata, selain daripada itu penduduk kawasan Tanjung Datu juga mesti bersedia menerima limpahan pembangunan yang dibawa oleh kerajaan negeri dan kerajaan pusat contohnya seperti bekerjasama untuk menubuhkan sebuah koperasi.

Menurutnya, beliau telah membuat keputusan supaya diadakan bank di bawah kementerian iaitu cawangan Bank Rakyat di Lundu.

Sementara itu, Wan Junaidi yang juga Ahli Parlimen Santubong memberitahu, antara pembangunan yang giat dilaksanakan ialah pembinaan jambatan konkrit bagi menggantikan lapan jambatan bailey sedia ada di sepanjang Jalan Lundu-Sempadi.

Hampir 50 projek dilaksanakan oleh beberapa agensi di seluruh kawasan Santubong akan ditenderkan dalam masa terdekat, katanya pada majlis Penyerahan Sumbangan Pendidikan, Perubatan, dan Geran Projek Kecil Luar Bandar (MRP) bagi kawasan N3 Tanjung Datu di Dewan Mahligai Gading Lundu, di sini, semalam.

Seramai sembilan penerima menerima sumbangan perubatan, enam menerima sumbangan pendidikan, tujuh menerima sumbangan peralatan dan enam pertubuhan menerima geran MRP yang jumlah keseluruhannya RM36,900 pada majlis itu.

Hadir sama ADUN Tanjong Datu, Datuk Amar Jamilah Anu dan Pegawai Daerah Lundu, Gustian Durani.

Oleh Cheryl Law

See author's posts


Perpaduan bentuk Keluarga Malaysia di Sarawak

LAWAS: Perpaduan, toleransi dan persefahaman antara masyarakat majmuk adalah pengikat utuh dalam membentuk Keluarga Malaysia di Sarawak sejak sekian lama.

Malahan konsep Keluarga Malaysia bukan sesuatu yang baru seperti Keluarga 1 Malaysia dan sebagainya di Sarawak.

Ini kerana konsep perpaduan antara kaum itu sudah lama wujud dalam konteks integrasi sosial dalam kalangan rakyat Sarawak yang berbilang kaum, agama, budaya dan latar belakang.

Timbalan Ketua Menteri Datuk Amar Awang Tengah Ali Hassan memberitahu demikian pada program Randau Solidariti Komuniti anjuran Jabatan Perpaduan Negara dan Integrasi Nasional Lawas di Kawasan Rukun Tetangga Banting kelmarin.

Seterusnya Awang Tengah turut menjelaskan bahawa kepelbagaian dan perbezaan yang ada bukanlah satu kelemahan sebaliknya satu kekuatan bagi rakyat majmuk Sarawak.

Kestabilan politik dan kerajaan hari ini adalah disebabkan oleh penglibatan berbagai kaum yang ada di Sarawak sehingga berjaya membentuk gabungan kerajaan Gabungan Parti Sarawak (GPS).

“Kewujudan kestabilan dan perpaduan memudahkan kerajaan merancang berbagai usaha pembangunan dan hala tuju sesebuah kawasan dalam arus pembangunan Sarawak.

Kita lihat dahulu kawasan Banting ini kawasan hutan dan kawasan jalan berturap hanyalah sekitar 1 KM persegi dan itupun diturap secara semburan minyak tar sahaja dan ini berlaku pada tahun 1987,” ujarnya.

Sekarang Lawas sudah jauh membangun dan kehidupan rakyat terus bertambah baik dari berbagai aspek kerana mampu bergerak bersama dalam kepelbagaian kaum ini.

Pada masa yang sama beliau menyeru agar amalan bergotong royong dapat disuburkan semula dalam menjayakan berbagai aktiviti mahupun perayaan diperingkat akar umbi.

Awang Tengah turut mengingatkan rakyat agar terus bersama memastikan kerajaan yang mempunyai rekod perkhidmatan baik dan mampu menunaikan segala janji dikekalkan melalui pilihanraya negeri Sarawak kali ini.

“Pilihanraya bukanlah suatu perkara kecil tetapi sesuatu yang amat penting dalam menbentuk sebuah kerajaan yang mempu membela rakyat.

Sejarah 22 bulan dibawah kerajaan Pakatan Harapan (PH) harus menjadi pengajaran kerana banyak janji manis, bulan dan bintang yang dijanjikan tetapi selepas itu segala janji diabaikan dan mereka melakukan semata-mata untuk berkuasa,” tambahnya.

Kerajaan GPS dalam tempoh tiga tahun berjaya mendapat hak cukai minyak dan gas untuk Sarawak dan wang ini disalurkan untuk pembangunan dan kebajikan rakyat Sarawak.

Malahan banyak kejayaan telah dicapai dibawah kerajaan GPS yang berdiri sendiri tanpa bergabung sebagai komponen kerajaan peringkat Persekutuan.

GPS menyokong kerajaan yang mampu memberi faedah untuk rakyat Sarawak dan kemajuan negeri ini dan berani menegur jika berlaku sebaliknya.

Hadir sama ialah bekas ADUN Batu Danau Paulus Palu Gumbang, Residen Bahagian Limbang Ir Ahmad Denney Ahmad Fauzi, Pegawai Daerah Lawas Ladin Atok, Pengarah NRDA Datu Ubaidillah Latip, Timbalan Pengarah Jabatan Tanah dan Survei Sarawak Awang Zamhari Awang Mahmood, Pegawai JPNIN Lawas Peridah Tair dan kenamaan lainnya.

Oleh ADENG EDRUS

See author's posts


K-KOMM guna teknologi imersif dalam penyampaian maklumat

KOTA BHARU: Kementerian Komunikasi dan Multimedia (K-KOMM) menampilkan kelainan sempena Jelajah Aspirasi Keluarga Malaysia (AKM) Kelantan dengan mengetengahkan teknologi imersif iaitu teknologi yang mengaburkan batasan antara dunia nyata dan digital.

Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Multimedia (K-KOMM) Mastura Ahmad Mustafa berkata pameran teknologi imersif yang menghasilkan lingkungan virtual tanpa batasan serta melibatkan interaksi fizikal pengunjung untuk menggunakannya, turut bertepatan dengan tema Jelajah AKM kali ini iaitu ‘Keluarga Malaysia Keluarga Digital’.

“Penggunaan teknologi imersif ini adalah kali pertama dipamerkan oleh K-KOMM sempena Jelajah AKM Kelantan dalam berkongsi maklumat berkaitan K-KOMM termasuk agensi-agensi di bawah kementerian ini kepada pengunjung.

“Pemilihan teknologi ini bertepatan dengan hasrat kerajaan membawa negara ke arah pendigitalan sejajar dengan perkhidmatan rangkaian 5G yang bakal dinikmati rakyat secara berperingkat selewat-lewatnya September ini,” katanya ketika ditemui Bernama di reruai K-KOMM di Stadium Sultan Muhammad IV, di sini semalam.

Beliau berkata empat jenis teknologi imersif dipamerkan di reruai K-KOMM antaranya teknologi hologram yang memaparkan visual imej seorang lelaki pada skrin kaca berserta suara yang menyampaikan maklumat latar belakang serta peranan K-KOMM.

“Selain itu, pameran Buku Selak (Book Flip) turut disediakan yang mana ia memerlukan pergerakan tubuh manusia (motion gesture) untuk menukar halaman atau muka surat buku digital yang mengandungi maklumat berkaitan seperti 100 hari AKM, Menghormati Lambang-lambang Kebesaran Negara,  Sambutan Hari Kebangsaan dan Hari Malaysia 2021,” katanya.

Pelbagai acara menarik menanti pengunjung sempena Jelajah AKM Kelantan yang berlangsung semalam hingga esok antaranya persembahan kesenian RIUHxJAKM Kelantan, Karnival Digital K-KOMM@JAKM, pertandingan Muay Thai antarabangsa dan ‘Bekwoh’ Keluarga Malaysia.

Jelajah AKM adalah kesinambungan kepada penganjuran 100 Hari Aspirasi Keluarga Malaysia diadakan di 14 lokasi di seluruh negara dengan pengisian program berbentuk perkhidmatan kepada rakyat.- Bernama

See author's posts


Dakwaan Rasuah di KLIA: SPRM ambil keterangan tiga individu termasuk orang kenamaan

PUTRAJAYA: Suruhanjaya Pencegahan Rasuah Malaysia (SPRM) telah mengambil keterangan saksi daripada tiga individu termasuk seorang kenamaan yang terlibat dalam insiden kekecohan di Lapangan Terbang Antarabangsa Kuala Lumpur (KLIA) baru-baru ini.

Tindakan itu rentetan SPRM memandang serius dakwaan rasuah yang dikatakan berlaku dalam insiden yang turut melibatkan seorang warga China itu.

“Satu siasatan menyeluruh sedang dijalankan bagi mengesahkan perkara ini,” kata sumber SPRM.

Menurut sumber SPRM itu, selain keterangan saksi oleh orang kenamaan, keterangan dua saksi utama warga China juga telah diambil.

Sumber SPRM berkata, beberapa pegawai Jabatan Imigresen yang terlibat juga akan dipanggil untuk memberi keterangan berhubung perkara berkenaan.

Dalam pada itu, menurut sumber, SPRM juga telah mengenal pasti seorang individu yang disyaki menjadi orang tengah dalam urusan “menyelesaikan” kes melibatkan seorang pelancong asing yang dikatakan tidak memenuhi syarat kemasukan ke negara ini seperti yang ditetapkan oleh Jabatan Imigresen.

“Kami sedang giat mengesan individu yang merupakan ejen yang dikatakan telah meminta wang rasuah sebanyak RM18,000 bagi menyelesaikan kes terbabit,” kata sumber SPRM itu.

Sementara itu, Ketua Pesuruhjaya SPRM Tan Sri Azam Baki ketika dihubungi hari ini mengesahkan kes berkenaan disiasat di bawah Seksyen 16 (a) Akta SPRM 2009.

“Semua pihak diminta untuk tidak membuat sebarang spekulasi dan berikan masa bagi SPRM untuk melengkapkan siasatan ini,” katanya.

Media sebelum ini melaporkan kekecohan berlaku di KLIA melibatkan orang kenamaan dikatakan cuba “menyelamatkan” seorang wanita warga China yang dinafikan kemasukan ke negara ini sebaik tiba di lapangan terbang berkenaan.

Kejadian berkenaan turut tular menerusi media sosial apabila orang kenamaan berkenaan dikatakan masuk ke ruang balai ketibaan itu tanpa memohon pas keselamatan. – Bernama

See author's posts


Dunia perlukan dasar lebih saksama

BERDASARKAN kedudukan unik dolar AS sebagai mata wang rizab dunia yang sering meningkat ketika tempoh tidak menentu, kedudukan satu-satu mata wang berbanding dolar tersebut, khususnya dalam jangka pendek, juga bukanlah pengukur keadaan ekonomi sesebuah negara.• Datuk Seri Zafrul Tengku Abdul Aziz

KUALA LUMPUR: Sudah tiba masanya untuk mewujudkan satu penyelesaian terhadap kebergantungan ekonomi global ke atas dolar Amerika Syarikat (AS) selain dasar yang lebih saksama serta menguntungkan dunia berbanding segelintir pihak tertentu.

Ketika menegaskan perkara itu, Menteri Kewangan Tengku Datuk Seri Zafrul Tengku Abdul Aziz (gambar) berkata ini juga sejajar dengan kedudukan Asia yang mempunyai sejumlah 4.7 bilion penduduk dan tidak dinafikan menjadi pemacu pertumbuhan ekonomi global.

“(Nasib) ekonomi Asia ini seolah-olah terus ditentukan oleh tindak-tanduk keputusan serta turun naik pasaran di benua lain. Saya bukannya menggalakkan supaya mata wang dolar AS itu digantikan dengan mata wang lain seperti yang dinyatakan oleh pihak lain.

“Malaysia kekal komited terhadap kerangka kewangan global yang ada tetapi pada kesudahannya, ini merupakan persoalan yang perlu dipertimbang oleh negara-negara dagangan yang lebih kecil walaupun ia tidak semudah atau selesa mana,” katanya pada acara Forum Megatrends Khazanah 2022 di sini, semalam.

Mengulas selanjutnya, Tengku Zafrul berkata bersandarkan kedudukan unik dolar AS sebagai mata wang rizab dunia yang sering meningkat ketika tempoh tidak menentu, kedudukan satu-satu mata wang berbanding dolar tersebut, khususnya dalam jangka pendek, juga bukanlah pengukur keadaan ekonomi sesebuah negara.

“Dunia yang mana negara-negara utama boleh memberi kesan sebaliknya terhadap trajektori pertumbuhan lainnya, termasuk Malaysia, bukanlah sesuatu yang mampan,” katanya.

Beliau menegaskan bahawa ketika dasar-dasar tertentu hanya menguntungkan satu negara kuasa besar secara domestik, tetapi (pada masa sama) ia tidak harus menjejaskan yang lain serta berpotensi menggugat kemakmuran global.

“Perlu wujud rasa tanggungjawab serta adil ke arah pertumbuhan global secara kolektif selain kerjasama dan penyelarasan monetari yang lebih baik.

“Sudah tiba masanya usaha itu dilakukan dengan mewujudkan Mekanisme Kerjasama Monetari adil serta turut mengambil kira keperluan unik negara-negara kecil, sedang pesat membangun secara saksama,” katanya.

Tengku Zafrul berkata, biarpun platform dialog itu sememangnya penting, namun tindakan adalah jauh lebih utama dan bukanlah sesuatu yang asing kerana pernah dilaksanakan sebelum ini.

Malah, katanya, institusi-institusi sedia ada seperti Bank of International Settlements (BIS) dan Pertubuhan Antarabangsa Suruhanjaya Sekuriti (IOSCO) turut berperanan penting dalam membantu negara-negara sedang dan pesat membangun.

“Kos pertumbuhan yang tidak setara antara negara-negara atau deglobalisasi adalah tinggi terutamanya ketika kita perlu menangani isu-isu global seperti kemiskinan dan kemampanan.

“Bahkan, inilah isu-isu yang telah saya bangkitkan dengan rakan-rakan sejawatan lain sejak beberapa minggu lepas dan antara beberapa idea yang akan saya bawa ke mesyuarat Tabung Kewangan Antarabangsa serta Mesyuarat Musim Luruh Bank Dunia pada akhir bulan ini,” katanya.

Menurut Tengku Zafrul, sebagai negara sedang pesat membangun dan menyasarkan untuk muncul sebagai negara berpendapatan tinggi, Malaysia perlu terus menyuarakan mengenai kepentingan dasar global serta persekitaran kawal selia yang lebih saksama. – Bernama

See author's posts


Kos tunai haji diketahui sebelum tahun hadapan

TAMPIN: Kadar kos menunaikan ibadah haji dijangka diketahui sebelum awal tahun hadapan, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Bagaimanapun beliau berkata, beliau tidak menolak kemungkinan kadar itu meningkat, susulan ketetapan dari kerajaan Arab Saudi yang menaikkan Cukai Nilai Tambah (VAT) sehingga 15 peratus.

“Selain perubahan Prosedur Operasi Standard (SOP) ibadah itu yang dilaksanakan dalam norma baharu akibat penularan pandemik Covid-19, seperti penjarakan fizikal iaitu had kapasiti bilik hotel yang mengehadkan hanya dua orang dalam satu bilik, sudah tentu akan meningkatkan pertambahan kos.

“Namun kadar sebenar kos haji akan diumumkan selepas mesyuarat kabinet sebelum awal tahun hadapan,” katanya kepada pemberita pada sidang media selepas Majlis Pelancaran Klinik Rohani di sini semalam.

Sebelum ini media melaporkan peningkatan kos ibadah haji itu sebahagian besarnya berkait rapat dengan SOP yang perlu dipatuhi, seperti penjarakan fizikal, had kapasiti bilik hotel dan bas, selain pergerakan jumlah jemaah di dalam Masjidil Haram yang turut dihadkan.

Dalam pada itu, Ahmad Marzuk berkata kerajaan juga menyediakan bantuan subsidi kepada individu yang ingin menunaikan haji, yang mana  kos sebenar sebelum Covid-19 adalah sebanyak RM24,000.

“Jemaah haji hanya perlu membayar RM9,980 dengan kerajaan menanggung subsidi sebanyak RM12,920. Insya-Allah, jumlah dan kadar yang mampu untuk para jemaah nanti,” katanya.

Bagaimanapun, beliau berkata kadar sebenar akan diketahui tidak lama lagi termasuk senarai nama-nama mereka yang terpilih menunaikan haji.

Jelasnya, kerajaan akan terus mengekalkan subsidi haji, cuma kadar dan jumlah ditetapkan berdasarkan kewangan semasa tabung haji. – Bernama

See author's posts


Tie Dye serlah kreativiti pelajar Kolej Komuniti

Program “Learn & Practise: Tie Dye anjuran Unit Fesyen dan Pakaian, Kolej Komuniti Kuching berjaya menyerlahkan bakat dan kreativiti pelajar dalam mempelajari teknik baharu yang boleh diaplikasikan dalam proses mewarna fabrik dan pakaian.

Menurut Pengarah Program, Laila Najwa Yahaya yang juga pensyarah Sijil Fesyen dan Pakaian (SFP), “program ini membolehkan pelajar mengekspresi bakat dan kreativiti masing-masing dalam penggunaan serta panggabungan warna bagi menghasilkan pakaian yang menarik dan berbeza bagi setiap pelajar”.

Beliau menjelaskan, program tersebut dijalankan bagi mendedahkan pelajar berkaitan asas fabrik dan asas warna selari dengan keperluan sub-topik subjek Ilustrasi Fesyen yang perlu dipelajari oleh semua pelajar SFP, Kolej Komuniti Kuching.

“Dalam program ini, kami memberikan pengetahuan asas berkaitan konsep, prinsip dan teori asas fabrik di samping pelajar melaksanakan tugasan untuk menghasilkan fabrik yang menarik melalui teknik Tie Dye”, ujar beliau.

Beliau turut berharap agar program tersebut dapat membentuk semangat kerja berpasukan serta membentuk jatidiri pelajar yang berdaya saing.

Sementara itu, Pengarah Kolej Komuniti Kuching, Suharyati Sulaiman turut menggalakkan pelajar menggunakan kemahiran dan teknik yang dipelajari untuk dijadikan pendapatan sampingan serta dijadikan aktiviti bersama ahli keluarga.

Seramai 39 orang pelajar semester 2 dan 3 bersama 8 orang pensyarah SFP terlibat di dalam program yang berlangsung selama dua hari baru-baru ini.

Terlibat sama dalam program tersebut adalah Timbalan Pengarah Akademik, Nurul Dafiqah Kamarulzaman, Ketua Program, Mohamad Shukri Che Ya serta semua pensyarah Unit Fesyen dan Pakaian.

See author's posts


Pulihara habitat orang utan, tingkat ekonomi penduduk

Orang zaman dahulu percaya bahawa haiwan tertentu mempunyai pertalian rapat dengan manusia.  Justeru, haiwan berkenaan akan dijaga sebaik mungkin bagi mengekalkan hubungan murni tersebut.

Kepercayaan inilah yang dipertahankan oleh Tuai Rumah (TR) Manggat Meringai sehingga beliau menyambut baik usaha memulihara kawasan sekitar rumah panjang mereka oleh Jabatan Hutan Sarawak dengan kerjasama WWF-Malaysia demi kelangsungan hidup orang utan yang mendiami kawasan sekitar mereka.

“Orang utan bukanlah sekadar haiwan bagi penduduk di kawasan ini tetapi mempunyai hubung kait dari segi kepercayaan kami. Kami percaya bahawa manusia berasal daripada keturunan orang utan atau manusia akan bertukar menjadi orang utan selepas mereka meninggal,” ujarnya.

Bertitik-tolak daripada kepercayaan inilah maka semua cadangan projek pemuliharaan kawasan di Ulu Menyang ini berjalan lancar. Penduduk rumah panjang memberi kerjasama sepenuhnya kepada Jabatan Hutan dan WWF-Malaysia yang bertindak sebagai penyumbang dana  untuk pembelian anak pokok gaharu bagi projek ini.

Menurut Pengurus Projek Inisiatif Iklim Antarabangsa, WWF-Malaysia Cynthia Chin, projek penanaman gaharu ini bukan sahaja memberi manfaat kepada penduduk tempatan, tetapi juga kepada orang utan dan alam sekitar.

Dinamakan ‘Beginning Of A Journey’, projek ini merupakan sebahagian daripada pakej Pelan Tindakan Strategik Orang Utan Ulu Menyang yang telah diwujudkan oleh Jabatan Hutan Sarawak di  Batang Ai.

“Projek ini dijalankan dengan dua matlamat utama iaitu memelihara dan memulihara habitat semula jadi orang utan serta memberi sumber pendapatan tambahan kepada penduduk setempat,” ujar Cynthia.

Menerusi projek ini, penduduk kampung dapat menjana pendapatan sampingan melalui penjualan daun gaharu yang akan diproses menjadi teh gaharu.

Di samping itu, mereka juga mendapat pendapatan dari pelawat-pelawat yang menggunakan khidmat inap desa yang disediakan.

‘Dengan pendapatan sampingan ini, penduduk kampung tidak lagi membuka kawasan baharu untuk tujuan pertanian dan  kawasan yang ternyahgred dapat dipulihkan apabila tanah tersebut digunakan untuk projek penananam pokok,” ujar Cynthia tentang projek yang menjadi sebahagian daripada inisiatif projek Heart of Borneo (HoB) ini.

Keadaan ini kemudiannya kata beliau,  akan mengalakkan pertumbuhan tanaman asal di kawasan tersebut kerana pokok gaharu merupakan spesies tempatan dan tidak bersifat invasif.

Kaedah penjagaan pokok gaharu juga bersifat mesra alam, manakala baja yang digunakan pula adalah baja jenis kompos yang boleh memperbaiki struktur tanah.

“Menariknya, penduduk kampung akan membuang sendiri ulat yang terdapat pada pokok gaharu sebagai langkah pengawalan serangga perosak,” tambah Cynthia.

JUAL TEH GAHARU

Segala manfaat tersebut secara tidak langsung dapat memelihara, memulihara dan mengekalkan habitat semula jadi orang utan di kawasan Ulu Menyang.

Sehingga kini sebanyak 14,000 anak pokok gaharu telah ditanam di kawasan seluas 5.5 hektar kawasan tanah penduduk Rumah Manggat yang telah dinyahgred.

WWF-Malaysia juga membawa masuk Aquilaria Plantation Sdn. Bhd. yang bertindak sebagai pembekal anak pokok gaharu serta pemasar produk teh gaharu apabila daun gaharu telah cukup matang.

Malah syarikat ini juga telah menandatangani perjanjian eksklusif dengan WWF-Malaysia untuk membeli hasil tuaian daun gaharu dari projek ini.

“Tidak setakat itu, syarikat juga memberi khidmat nasihat kepada penduduk kampung dalam cara penjagaan pokok gaharu dan proses pemilihan daun gaharu yang sesuai untuk dijadikan teh. Teh gaharu mempunyai nilai pasaran yang tinggi apabila dipasarkan sebagai teh herba premium,” ujarnya.

Buat masa ini hanya sebuah rumah panjang iaitu Rumah Manggat sahaja yang terlibat di dalam projek ini.

Namun Cynthia berharap penduduk kampung di sekitar akan tertarik untuk menjalankan projek ini setelah melihat sendiri manfaat projek.

Kata beliau, mesej daripada projek ini cukup jelas iaitu memperkasa  masyarakat tempatan  ke arah pengurusan bersama sumber alam semula jadi mereka.

“Hal ini kemudiannya akan membawa kepada masa hadapan yang lestari, yang menguntungkan manusia, orang utan dan kawasan habitat mereka,” ujar beliau.Sementara itu penduduk Rumah Manggat mendakwa sudah sering melihat orang utan bermain di kawasan berdekatan rumah panjang dan kebun-kebun, terutama semasa musim buah-buahan.

Malah kata beliau, sarang orang utan juga dijumpai tidak jauh dari kawasan rumah panjang, kira-kira 15 minit perjalanan jauhnya.

“Ini kali pertama reptilia ini datang dekat dengan manusia.  Saya sangat gembira dengan pencapaian ini” kata TR Manggat.

Oleh Haini Darani

See author's posts


SPRM tahan pengarah urusan kemuka dokumen palsu

ALOR SETAR: Suruhanjaya Pencegahan Rasuah Malaysia (SPRM) menahan seorang pengarah urusan sebuah syarikat yang didakwa mengemukakan dokumen palsu bagi mendapatkan tender bernilai RM22 juta di sebuah kementerian pada Julai 2018.

Sumber SPRM Kedah memberitahu, lelaki berusia 33 tahun itu ditahan di sebuah restoran di Kajang, Selangor pada 12.00 tengah hari, kelmarin.

“Suspek telah mengemukakan dokumen mengandungi butiran palsu dengan mengarah dan memaksa dua kakitangannya membuat penyata bank dan cop palsu.

“Ia bertujuan untuk syarikat itu memasuki tender sebuah kementerian untuk kerja-kerja pembersihan di sebuah jabatan di Kedah yang bernilai lebih RM22 juta,” katanya di sini semalam.

Syarikat itu juga dikatakan telah dianugerahkan projek tersebut oleh kementerian berkenaan pada tahun yang sama.

alam pada itu, perintah reman selama tujuh hari bermula semalam telah dikeluarkan ke atas suspek itu oleh Penolong Pendaftar Mahkamah Alor Setar,Jamaluddin Alias bagi membolehkan SPRM menjalankan siasatan lanjut.

Sementara itu, Pengarah SPRM Kedah, Datuk Shaharom Nizam Abd Manap ketika dihubungi mengesahkan perkara tersebut dan memberitahu kes disiasat di bawah Seksyen 18, Akta Suruhanjaya Pencegahan Rasuah Malaysia 2009.– Bernama

See author's posts


Parlimen EU keluarkan Suu Kyi dari senarai penerima hadiah

BRUSSELS: Parlimen Eropah semalam mengeluarkan pemimpin awam Myanmar, Aung San Suu Kyi, dari ‘komuniti Hadiah Sakharov’ kerana ‘penerimaan’ jenayah negara itu terhadap masyarakat Rohingya.

Perhimpunan Kesatuan Eropah (EU) menganugerahkan bekas pemimpin demokrasi hak asasi manusia itu hadiah hak asasi manusia tertingginya pada tahun 1990, setahun sebelum Suu Kyi menerima Hadiah Nobel Keamanan, tetapi beliau tidak lagi akan mengambil bahagian dalam acara untuk pemenang.

Sumber yang rapat dengan Parlimen mengatakan bahawa hadiah itu telah diberikan untuk usaha Suu Kyi sebelum tahun 1990, maka tidak boleh ditarik balik, tetapi pengecualian itu adalah sekatan paling kuat yang ada pada anggota Parlimen (MEP).

Satu kenyataan dari speakar dan pemimpin kumpulan di Parlimen mengatakan keputusan itu adalah ‘tindak balas terhadap kegagalannya untuk bertindak dan penerimaannya terhadap jenayah yang sedang berlaku terhadap komuniti Rohingya di Myanmar’.

Masyarakat minoriti Rohingya yang beragama Islam telah lama didiskriminasi di Myanmar yang majoriti beragama Buddha dan kira-kira 740,000 orang melarikan diri ke Bangladesh pada bulan Ogos 2017 untuk melarikan diri dari serangan ketenteraan.

Suu Kyi, bekas tahanan politik yang berjuang untuk mengakhiri pemerintahan ketenteraan dan kini menjadi pegawai awam paling kuat di negara itu selaku ‘penasihat negara’, pernah dihormati di seluruh dunia sebagai juara kebebasan.

Tetapi beliau dituduh menutup mata, atau bahkan memaafkan, penganiayaan terhadap Rohingya.

Kempen pilihan raya Myanmar bermula minggu ini, dengan parti Suu Kyi berharap dapat mengulangi kemenangan pada tahun 2015 dan memperoleh peranannya sebagai penyeimbang kepada penubuhan tentera yang masih kuat.

Namun, pelarian telah dipinggirkan dan sebahagian besar dari 600,000 Rohingya yang masih berada di Myanmar dilucutkan kewarganegaraan dan hak, walaupun ada tekanan dari pihak antarabangsa yang pernah mengagumi Suu Kyi.

Kehilangan hak istimewa Hadiah Sakharov milik Suu Kyi adalah simbolik.Beliau sudah menjadi golongan bawahan di ibu kota dunia, terutama selepas beliau pergi ke Mahkamah Antarabangsa di The Hague untuk membantah tuduhan terhadap negaranya mengenai rogol, pembakaran dan pembunuhan besar-besaran.

Pada pengadilan tahun lalu, Suu Kyi membela tentera yang pernah mengurungnya, dengan alasan bahawa negaranya mampu menyiasat sebarang tuduhan penyalahgunaan dan memberi amaran bahawa kes itu boleh menghidupkan kembali krisis.

“Komuniti Hadiah Sakharov menghubungkan MEP, pemenang, dan masyarakat awam untuk meningkatkan kerjasama dalam tindakan hak asasi manusia di Brussels dan antarabangsa,” kata Parlimen, yang mengesahkan tokoh berusia 75 tahun itu ‘secara rasmi digantung’ semua aktiviti pemenang.

“Ia berfungsi sebagai saluran komunikasi yang membolehkan pemenang dan Parlimen menangani bersama pelanggaran hak asasi manusia dan masalah.” – AFP

See author's posts


Perubahan jadual dipersetujui, adil

PASUKAN Liga Malaysia (Liga M) bersetuju dengan jadual baharu yang dikeluarkan oleh Liga Bola Sepak Malaysia (MFL), yang memberikan ruang masa yang mencukupi buat mereka, sebelum menyambung semula saingan pada bulan depan.

MFL dalam satu kenyataan baru-baru ini telah mengumumkan kalendar Liga Malaysia kembali bersambung pada Julai depan di mana kempen Liga Premier 2021 bermula 3 Julai 2021 manakala tirai Liga Super 2021 kembali bersambung pada 24 Julai 2021.

Bagi Penolong Pengurus Sarawak United FC (SUFC), Abang Suhordie Abang Zaini berpendapat, jadual tersebut adil untuk semua pasukan dan memberikan lebih masa untuk mempersiapkan diri, memandangkan perintah kawalan pergerakan (PKP) masih dilaksanakan.

Apatahlagi skuad ‘Kenyalang Emas’ itu belum lagi memulakan latihan secara ‘Camp Based Training’, beliau mengakui lebih banyak masa diperlukan untuk menghadapi baki saingan Liga Premier 2021.

“Bagi saya, MFL melakukan keputusan yang adil memutuskan jadual baharu ini kerana sekarang pun masih PKP, dan kami pun masih belum mula berlatih secara berpasukan, jadi ada masa lagi untuk bersedia dengan lebih baik.

“Namun, bagi perlawanan Liga Premier yang tertunda sebelum ini di antara Selangor FC 2 dengan Sarawak United FC ekoran cuaca buruk, saya belum mendapat kepastian dan maklumat lanjut mengenai persiapan pasukan setakat ini, kerana Sarawak masih lagi PKP,” katanya kepada Utusan Sarawak semalam.

Abang Suhordie menjelaskan, pemain SUFC kini difahamkan telah menjalani latihan secara individu di kediaman masing-masing yang akan dipantau oleh jurulatih.

“SUFC sepatutnya menyambung semula sesi latihan berpasukan pada hari ini (semalam), namun atas faktor Sarawak masih melaksanakan PKP, maka pemain telah diarahkan menjalani latihan kendiri di kediaman masing-masing,” ujarnya.

Namun, beliau tetap berharap agar mereka (SUFC) dapat melakukan perlawanan persahabatan terlebih dahulu sekiranya PKP berakhir lebih awal untuk sekurang-kurangnya pemain dapat merasai aksi sebenar di padang selepas berehat hampir dua bulan.

“Bagi saya, SUFC tiada isu dengan jadual ini dan persiapan juga berjalan dengan lancar, cuma kalau boleh kami berharap dapat melakukan satu atau dua aksi persahabatan sebelum sepak mula.

“Sekurang-kurangnya, kita dapat tengok tahap kecergasan fizikal pemain yang sebenar jika mereka beraksi dalam perlawanan persahabatan dan itu sahajalah harapan daripada saya,” jelasnya.

Tarikh baharu perlawanan juga melibatkan dua perlawanan Liga Premier yang tertunda sebelum ini di antara Selangor FC 2 dengan Sarawak United FC ekoran cuaca buruk dan Perak FC II menentang Kelantan FC disebabkan pemain-pemain Kelantan FC diarahkan untuk kuarantin selama 10 hari oleh Kementerian Kesihatan Malaysia (KKM) akibat terdapat pemain mereka didapati positif Covid-19.

Tarikh baharu aksi Perak II bertemu Kelantan di Stadium Ipoh, Perak adalah pada 29 Jun 2021 manakala Selangor 2 menentang Sarawak United bakal berlangsung di Stadium Majlis Perbandaran Selayang pada 30 Jun 2021.

Oleh ADI SAFARMAN

See author's posts


Program ‘Kayuh & Sarapan’ tarik 100 peserta

SIBU: Program kayuhan santai yang dikenali ‘Kayuh & Sarapan’ sejauh 20 kilometer berjaya menarik penyertaan seramai 100 peminat sukan berbasikal di sini, semalam.

Program yang disertai Menteri Muda Kerajaan Tempatan dan Perumahan, Dr. Annuar Rapa’ee itu, bermula dan berakhir di Surau Darul Islam Kampung Bandong.

Kayuhan bermula sekitar 6.30 pagi dan semua peserta pelbagai peringkat usia berjaya menamatkan kayuhan santai berkenaan.

Antara destinasi yang dilalui oleh peserta ialah Sekolah Menengah Kebangsaan (SMK) Agama Sibu, Universiti Kolej Teknologi Sarawak (UCTS), Stadium Tun Zaidi, Wisma Persekutuan Blok 3 dan SMK Kampung Nangka.

Turut dilalui adalah Kem Sri Rajang, Kampung Nangka, Pelangi Kiosk, Kampung Hilir, Dataran Fasa II, Dataran Fasa I dan kembali ke titik penamat di Surau Darul Islam Kampung Bandong.

Program merupakan inisiatif golongan belia Sibu yang meminati sukan berbasikal secara santai.

Program itu juga mengajak orang ramai ke arah mengutamakan kecergasan dan kesihatan dengan aktiviti sukan.

See author's posts


Agong, Permaisuri ucap tahniah kepada Janusha

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada Pegawai Kadet Kanan Tentera Laut Diraja Malaysia (TLDM) B. Janusha kerana menjadi pegawai wanita pertama negara yang berjaya menamatkan pengajian dan latihan ketenteraan di Akademi Tentera Laut Amerika Syarikat (USNA).

Turut menzahirkan ucapan tahniah kepada Janusha atas kejayaan itu adalah Raja Permaisuri Agong Tunku Hajah Azizah Aminah Maimunah Iskandariah.

Menerusi catatan di Facebook Istana Negara, Al-Sultan Abdullah dan Tunku Hajah Azizah menzahirkan rasa sukacita serta bangga di atas kejayaan Janusha, sekali gus mengharumkan nama Malaysia di persada dunia.

“Seri Paduka berdua menzahirkan harapan agar pencapaian cemerlang itu menjadi suntikan semangat kepadanya dan warga TLDM untuk terus bekerja keras dan mencapai kejayaan di masa hadapan dalam bidang ketenteraan.

“Seri Paduka berdua menzahirkan ucapan selamat maju jaya kepada Janusha dan mendoakan semoga beliau dilimpahi kejayaan cemerlang berterusan. Syabas dan tahniah,” menurut catatan itu semalam.

Janusha, 23, yang merupakan anak kelahiran Kuala Lipis, Pahang mencipta sejarah apabila menjadi wanita Malaysia pertama diterima masuk ke USNA dalam sejarah kemasukan pelajar negara ini ke akademi tentera berprestij Amerika Syarikat (AS) itu sejak 1971.

Beliau mula menjalani pengajian dan latihan ketenteraan di USNA pada 2018 selama empat tahun bersama 1,085 pelatih dari  AS dan 14 pelatih dari luar negara itu.

Kejayaan Janusha menamatkan pengajian dan latihan ketenteraan di salah sebuah pusat latihan tentera terbaik di dunia itu membuktikan kewibawaan dan kemampuan wanita muda Malaysia untuk bersama-sama bersaing dalam bidang yang lebih dipelopori oleh kaum lelaki.

Lebih bermakna, Majlis Tamat Pengajian yang penuh gemilang disempurnakan sendiri oleh Presiden AS Joe Biden dan turut dihadiri barisan kepimpinan tertinggi Tentera Laut AS bersama duta serta Penasihat Pertahanan daripada pelbagai negara. – Bernama

See author's posts


Sarawak luluskan dana bantu belia

KUCHING: Sebanyak 42 permohonan Sarawak Youth Creative Industry Fund (SYCIF) telah diluluskan dari 2019 hingga 2021 bagi membantu para belia dalam pengelolaan program berasaskan kesenian dan kebudayaan.

Menteri Belia dan Sukan, Datuk Abdul Karim Rahman Hamzah berkata, sejumlah RM1, 332, 133.65 juta telah diluluskan oleh kementeriannya untuk para belia di negeri ini.

“Dana ini bertujuan bagi membantu para belia agar lebih kreatif dan inovatif (khas untuk seni muzik, filem, drama, teater dan inovasi),” katanya.

Beliau berkata demikian pada sidang media selepas mempengerusikan Mesyuarat Jawatankuasa Pembanguunan Belia dan Sukan Sarawak 2021 di sebuah hotel terkemuka, semalam.

Tambahnya, dana ini telah diluluskan dengan kos peruntukan RM5 juta di bawah Projek Rakyat (2019).

“RM4 juta diumum oleh Ketua Menteri Datuk Patinggi Abang Johari Tun Openg pada Persidangan Dewan Undangan Negeri (DUN), menjadikan jumlah keseluruhan dana RM9 juta,” ujarnya.

Sehubungan itu, beliau menyeru agar semua belia mengambil peluang ini untuk  memohon peruntukan SYCIF bagi mengembangkan bakat mereka.

“Dana ini terbuka kepada belia Sarawak dan warganegara Malaysia yang berumur antara 15 hingga 40 tahun, sama ada bagi individu, berkumpulan atau persatuan dan pertubuhan.

“Ia akan membantu para belia membaiki dan menambah nilai program seterusnya memberi memberi manfaat kepada komuniti Sarawak khasnya para belia,” jelasnya.

Borang permohonan boleh diperolehi melalui laman web rasmi Kementerian Belia dan Sukan Sarawak (www.myss.sarawak.gov.my)

Oleh NUR AIN OTSMAN

See author's posts


Penetapan destinasi, laluan RAS berdasar kriteria PSO

KUALA LUMPUR: Penetapan destinasi dan laluan Perkhidmatan Udara Luar Bandar (RAS) di Sabah dan Sarawak adalah berdasarkan kriteria Obligasi Perkhidmatan Awam (PSO) di bawah Seksyen 2 Akta Suruhanjaya Penerbangan Malaysia 2015 (Akta 771).

Timbalan Menteri Pengangkutan, Hasbi Habibollah berkata, Akta 771 mentakrifkan PSO sebagai pengadaan suatu perkhidmatan bagi membawa melalui udara atau penggunaan mana-mana pesawat udara untuk membawa penumpang, mel atau kargo untuk sewa atau upah bagi suatu perjalanan berjadual di antara aerodrom yang tidak akan dibuat oleh syarikat penerbangan jika syarikat penerbangan itu hanya menimbangkan kepentingan komersialnya semata-mata.

“Kerajaan Malaysia telah menandatangani satu perjanjian baharu dengan syarikat penerbangan MASwings bagi meneruskan penyediaan operasi RAS di Sabah dan Sarawak untuk tempoh enam tahun iaitu bermula 2019 hingga 2024 yang merangkumi hasil rasionalisasi perkhidmatan ini selaras dengan kajian semula oleh Suruhanjaya Penerbangan Malaysia (MAVCOM) pada 2017.

“Berdasarkan perjanjian baharu tersebut, MASwings perlu menyediakan perkhidmatan bagi 40 laluan berbanding 49 laluan sebelum ini di Sabah dan Sarawak dengan menggunakan pesawat ATR-72 dan Twin Otter Viking,” katanya pada persidangan Dewan Rakyat semalam.

Beliau menjawab soalan Datuk Zakaria Mohd Edris @ Tubau (BERSATU-Libaran) yang ingin tahu mengenai penerbangan MASWings di Sabah yang bermula dari Kota Kinabalu ke Lahad Datu, kemudian dari Lahad Datu ke Sandakan, Sandakan ke Tawau dan dari Tawau balik ke Kota Kinabalu.

Hasbi berkata, penyusunan jaringan RAS pula adalah berdasarkan penggunaan pesawat dan jenis pesawat mengambil kira kos operasi RAS pada kadar yang paling optimum dan keperluan penduduk setempat yang menepati definisi PSO.

“Dalam hubungan ini, MASwings menyediakan perkhidmatan penerbangan bagi laluan Kota Kinabalu – Lahad Datu – Sandakan – Tawau pergi dan balik menggunakan pesawat ATR-72 dan perkhidmatan penerbangan tersebut akan berpatah balik dari Tawau ke Kota Kinabalu melalui laluan yang sama dengan kekerapan penerbangan sebanyak dua kali sehari.

“Bagaimanapun, disebabkan pandemik Covid-19, perkhidmatan penerbangan bagi laluan ini telah dikurangkan kepada tiga kali seminggu (Isnin, Khamis dan Sabtu) bermula 1 Ogos 2020,” katanya. – Bernama

See author's posts


Sabah ke suku akhir

JARINGAN hatrick bintang meningkat naik Shello Silverius membantu Sabah mengesahkan tempat ke suku akhir kejohanan hoki Piala Tun Abdul Razak, selepas membelasah Johor 5-0, semalam.

Pemain berusia 21 tahun itu menyempurnakan dua pukulan sudut penalti masing-masing pada minit ke-25 dan 41, serta satu jaringan padang pada minit ke-28 untuk mengejutkan naib juara tahun lepas dalam perlawanan terakhir peringkat kumpulan B di Stadium Hoki Nasional Bukit Jalil.

Sabah yang sebelum ini menyepi selama empat tahun susulan masalah kewangan, kembali ke dalam saingan tahun ini dengan menampilkan 15 pemain yang akan beraksi di Sukan Malaysia (SUKMA) tahun depan.

“Semua pemain buat persiapan paling bagus dan terbaik untuk menghadapi perlawanan ini dan kami dapat jaringan yang kami tidak sangka. Kami bermain ikut taktikal jurulatih dan inilah hasilnya.

“Fokus sekarang adalah untuk sesuaikan diri dan melepasi suku akhir untuk tempat ke separuh akhir. Kami cuba beri pendedahan kepada pemain junior, motivasi untuk main dengan lebih yakin dan tahap tinggi,” kata Shello, yang beraksi bersama pasukan Johor tahun lepas.

Dalam pada itu, jurulatih pasukan Johor Mohd Nor Affazly Abdul Ghaffar berkata kekalahan yang dialami hari ini membantunya mengenal pasti kelemahan anak buah sebelum ke temasya Sukma tahun depan.

Wakil dari Selatan itu membariskan 14 pemain skuad Sukma dan dua pemain kebangsaan – pemain pertahanan Faiz Helmi Jali dan penjaga gol Mohammad Hairi Abdul Rahman – pada kejohanan kali ini.

Dalam satu lagi perlawanan kumpulan B, Perak mara ke suku akhir selepas terikat 2-2 dengan Selangor. Perak mengungguli kumpulan B dengan lima mata, diikuti Sabah (empat), Selangor (tiga) dan Johor (dua).

Sementara itu, dalam saingan kumpulan D, juara 19 kali Kuala Lumpur menewaskan Kedah 5-0, manakala Pahang mengalahkan Negeri Sembilan 2-0 untuk slot ke suku akhir.

Terengganu pula berpesta gol apabila menewaskan Kelantan 14-0 dalam perlawanan terakhir kumpulan C, dengan bekas pemain kebangsaan Faizal Saari menyumbang enam gol, sekali gus melayakkan Terengganu ke suku akhir.

Juara bertahan Melaka juga layak ke suku akhir selepas mengalahkan Pulau Pinang 2-0, menerusi jaringan Muhammad Muhibuddin Moharam’s pada minit ke 35 dan 41 dalam saingan kumpulan A.-Bernama

See author's posts


RADDA bakal laksana 50 projek di kawasan Rajang

KUCHING: Agensi Pembangunan Delta Rajang (RADDA) bakal melaksanakan 50 projek bagi pembangunan infrastruktur di kawasan Rajang.

Menurut Pengerusi RADDA, Datuk Len Talif Salleh kesemua projek itu bakal melibatkan kos sebanyak RM1.2 bilion.

Katanya, kesemua projek itu juga merupakan cadangan daripada wakil rakyat di kawasan tersebut termasuk cadangan diberikan oleh Premier Sarawak Datuk Patinggi Tan Sri Abang Johari Tun Openg.

“Kita membentangkan 41 buah projek namun begitu akan ada penambahan dari segi jumlah projek, lebih kurang 50 projek yang akan kita laksanakan dengan perbelanjaan sebanyak RM1.2 billion.

“Projek ini bakal memberi impak kepada pembangunan infrastruktur, ekonomi, sosial dan sebagainya,” katanya.

Beliau berkata demikian selepas ditemui pemberita selepas mempengerusikan Mesyuarat Pelan Perancangan Agensi Pembangunan Delta Rajang (RADDA) di Kuching pada Selasa.

Tambah Datuk Len Talif yang juga Timbalan Menteri Perancangan Bandar, Pentadbiran Tanah dan Alam Sekitar, senarai projek akan dimajukan kepada Setiausaha Kewangan Negeri dan Unit Perancang Ekonomi Sarawak (EPU) untuk rumusan.

“Selepas mesyuarat ini kita akan memajukan senarai projek ini kepada Setiausaha Kewangan Negeri dan EPU untuk mereka merumus dan menganggarkan peruntukan permohonan kepada Premier Sarawak ataupun daripada Bank Pembangunan Sarawak (DBOS),” katanya.

Turut hadir, Timbalan Menteri di Jabatan Premier Sarawak (Hal Ehwal Korporat, Penerangan dan UKAS), Datuk Abdullah Saidol, Ahli Dewan Undangan Negeri (ADUN) Meradong, Datuk Ding Kuong Hing, ADUN Pakan, William Mawan Ikom, ADUN Tellian, Royston Valentine, ADUN Balingian, Abdul Yakub Arbi dan pegawai kerajaan yang lain.

See author's posts


Jemaah menteri sertai ‘Berjalan Teguh Bersama’

PUTRAJAYA: Program Berjalan Teguh Bersama bersempena pelancaran Bulan Kebangsaan dan Kibar Jalur Gemilang 2022 berlangsung dalam suasana penuh semangat patriotik, meriah dan warna-warni.

Perdana Menteri Datuk Seri Ismail Sabri Yaakob, Menteri Komunikasi dan Multimedia (Men-KOMM) Tan Sri Annuar Musa bersama Jemaah Menteri turut menyertai lebih 15,000 peserta program berjalan secara santai sejauh 2.7 kilometer itu.

Seawal 6 pagi, orang ramai mula tiba di Dataran Putra, di sini dan dilihat penuh bersemangat berpakaian sukan majoriti berwarna merah untuk memeriahkan pelancaran Bulan Kebangsaan dan Kibar Jalur Gemilang 2022.

Dua tahun lepas, pelancaran sambutan hanya diadakan secara maya dan hibrid ekoran pandemik Covid-19.

Keluarga Malaysia yang membanjiri Dataran Putra dilihat membawa anggota keluarga dan Jalur Gemilang sendiri.

Ketibaan Ismail Sabri pada 7.50 pagi disambut Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022.

Sejurus tiba,Perdana Menteri melakukan sesi regangan badan bersama Jemaah Menteri dan Keluarga Malaysia.

Dari Dataran Putra, Perdana Menteri dan Keluarga Malaysia yang lain kemudian berjalan ke tempat pemeriksaan pertama melalui Kementerian Wilayah Persekutuan yang dihiasi dengan Jalur Gemilang serta diiringi pancaragam dannyanyian.

Setibanya di persimpangan Kementerian Wilayah Persekutuan, Ismail Sabri dan anggota Jemaah Menteri lain turut menyaksikan persembahan kebudayaan Orang Asli dari Gombak iaitu persembahan Gema Orang Asal.

Keceriaan Ismail Sabri dan Keluarga Malaysia menyaksikan persembahan Orang Asli yang cukup bertenaga dan menghiburkan itu terserlah apabila perdana menteri menunjukkan isyarat ‘bagus’ kepada Kumpulan Bah Bola yang diketuai Bah Sali Bah Nap.

Kumpulan Orang Asli terdiri daripada suku kaum Semai itu turut mempersembahkan lagu rancak ‘Bah Bola’ dan lagu lain bagi memeriahkan lagi program Berjalan Teguh Bersama manakala orang ramai yang menyaksikannya turut menari.

Di Monumen Alaf Baru, para peserta yang tiba pada 8.37 pagi disambut dengan persembahan Irama Borneo secara Infiesta Infobusking oleh Kumpulan Pentarama Sabah.

Dinyanyikan dua penyanyi wanita Ayin dan Tantiana, mereka mendendangkan lagu tempatan Sabah antaranya ‘Original Sabahan’,‘Anak Kampung’, ‘Sayang Kinabalu’ dan ‘Sumandak Sabah’.

Selepas berjalan kira-kira satu kilometer dari Kementerian Wilayah Persekutuan menuju ke lokasi ikonik Putrajaya itu, irama lagu patriotisme antaranya ‘Oh, Malaysiaku!’,‘Tanggal 31’, ‘Seruan Tentera’ dan ‘Darah Satria’, yang dibawakanPancaragam Setia Perwira daripada Jabatan Imigresen, nyata membakar semangat peserta untuk meneruskan perjalanan ke lokasi pelancaran program.

Ketibaan Ismail Sabri bersama Jemaah Menteri dan peserta program Berjalan Teguh Bersama di garisan penamat di Dataran Putrajaya pada 9.33 pagi, disambut oleh paluan muzik Pergendangan Malaysia dari pelbagai kaum oleh Akademi Seni Budaya dan Warisan Kebangsaan. – Bernama

See author's posts


Kerajaan laksanakan pendekatan terbaik

KUALA LUMPUR: Pendekatan yang dilaksanakan kerajaan bagi menguruskan sektor tenaga adalah yang terbaik setakat ini terutamanya dari aspek kawal selia, kata Menteri Tenaga dan Sumber Asli, Datuk Dr. Shamsul Anuar Nasarah.

Sehubungan itu, tegasnya, adalah wajar aspek pengurusan tenaga itu dikendalikan oleh satu pihak seperti kerajaan daripada pembabitan banyak pihak yang boleh mencetuskan masalah apabila berlaku isu-isu berkaitan.

“Sektor ini penting kepada kerajaan. Malah, apa yang (telah) kita lakukan ini adalah yang terbaik untuk membolehkan kita menangani isu-isu seperti yang berlaku pada hari ini.

“Sebaliknya, jika (sektor) tenaga ini (dikendalikan oleh) banyak pihak, ini akan menyusahkan kita untuk membuat kawalan. Oleh itu, pendekatan yang dilaksanakan kerajaan setakat ini adalah yang terbaik,” katanya pada sidang media di Putrajaya, hari ini.

Beliau berkata demikian bagi mengulas pertanyaan sama ada persaingan wajar diwujudkan dalam sektor tenaga.

Pada sidang media sama, Shamsul Anuar berkata selain memerangi penularan Covid-19, kerajaan juga sentiasa mengambil langkah berterusan bagi meringankan beban rakyat, termasuk memperuntukkan Bantuan Prihatin Elektrik tambahan berjumlah RM942 juta.

Menurutnya, ini bagi meringankan beban bil elektrik rakyat semasa tempoh pelaksanaan Perintah Kawalan Pergerakan (PKP).

Seramai empat juta atau 52.2 peratus pengguna domestik dengan bil elektrik sebulan kurang RM77 atau penggunaan di bawah 300kWj, akan menikmati bekalan elektrik percuma selama tiga bulan di bawah bantuan itu.

Shamsul Anuar berkata pengguna yang terlibat akan mendapat bekalan elektrik percuma bagi bulan April, Mei dan Jun yang akan dikreditkan dalam bil bulan Julai.

“Pengguna domestik yang menggunakan elektrik melebihi 300kWj akan menerima potongan bil elektrik sebanyak RM231 iaitu RM77 sebulan bagi April, Mei dan Jun,” katanya.

Beliau berkata, bantuan ini merupakan tambahan kepada diskaun bil elektrik di bawah Bantuan Prihatin Elektrik yang telah dilaksanakan sejak 1 April lepas. – Bernama

See author's posts


Berkorban demi keselamatan keluarga

LAWAS: Anak tempatan yang bekerja di luar daerah khususnya di kawasan yang telah dilanda varian Delta Covid-19 dinasihati agar tidak balik dahulu ke Lawas.

Timbalan Ketua Menteri Datuk Amar Awang Tengah Ali Hassan menjelaskan, mereka ini perlu berkorban demi keselamatan keluarga masing-masing.

“Saya nasihatkan mereka yang bekerja di Labuan atau Sabah supaya mendapatkan vaksinasi di mana-mana sahaja lokasi mereka bekerja.

Tidak perlulah balik dulu sehingga mereka benar-benar bebas daripada sebarang jangkitan dan ini adalah demi keluarga mereka yang tersayang,” tambahnya ketika ditemui media selepas sesi taklimat Pandemik Covid-19 di Majlis Daerah Lawas semalam.

Turut mengiringi beliau ialah Residen Bahagian Limbang Ir Ahmad Denney Ahmad Fauzi merangkap Pengerusi Jawatankuasa Pengurusan Bencana(SDMC) Bahagian Limbang, Pegawai Daerah Lawas Ladin Atok dan kenamaan tempatan lainnya.

Awang Tengah juga menasihatkan pekerja  sektor minyak dan gas di Miri, Wilayah Persekutuan Labuan, Sabah dan dimana sahaja untuk mendapatkan dos lengkap vaksin Covid-19 sebelum memohon balik ke Lawas.

Semua pihak perlu patuh pada garis panduan dan  Prosedur Operasi Standard (SOP) yang telah ditetapkan pihak SDMC demi kepentingan bersama dan tanggungjawab kepada keluarga serta masyarakat.

Ini berikutan penemuan varian delta covid-19 di Miri, Wilayah Persekutuan Labuan dan Sabah.

Terdahulu Awang Tengah menghadiri mesyuarat dengan Lembaga Amanah khairat Islam Lawas di Bangunan LAKHIL disusuli penyampaian geran MRP kepada jawatankuasa masjid dan surau daerah Lawas.

Turut diadakan ialah penyerahan sumbangan UKAS kepada surau-surau dan masjid di Lawas berupa mesin pembasmi kuman.

Oleh ADENG EDRUS

See author's posts


Trump tandatangani perintah lucut status khas HK

WASHINGTON: Presiden Donald Trump pada Selasa menandatangani perintah eksekutif untuk melucutkan status khas Hong Kong (HK) di bawah undang-undang Amerika Syarikat (AS), ketika pertikaian antara Washington dan Beijing kian memuncak, lapor agensi berita Anadolu.

“Hong Kong sekarang akan dilayan sama seperti China – tiada hak istimewa, tiada layanan khas dari sudut ekonomi, dan tiada eksport teknologi sensitif,” kata Trump kepada wartawan pada sidang media.

Trump turut menandatangani Undang-Undang Autonomi Hong Kong, yang sebelumnya telah diluluskan Kongres, antara lain memberi mandat kepada kerajaan untuk mengenakan sekatan ke atas bank yang menjalankan perniagaan dengan mana-mana individu yang ditetapkan di bawah akta itu.

Langkah itu diambil berikutan keputusan China menguatkuasakan undang-undang keselamatan Hong Kong yang mencetuskan kontroversi.

Jawatankuasa Tetap Kongres Rakyat Kebangsaan (NPC) dengan rasminya meluluskan undang-undang itu pada Jun lalu, yang kemudian ditandatangani Presiden China Xi Jinping.

Aktivis bimbang undang-undang itu akan digunakan Beijing untuk menafikan perbezaan pendapat di wilayah berkenaan.

Pada 3 Julai, seorang lelaki berusia 23 tahun di Hong Kong dituduh melakukan aktiviti keganasan dan menyokong pemisahan, menjadi individu pertama didakwa di bawah undang-undang keselamatan baharu itu.

Hong Kong adalah wilayah separa autonomi yang menjadi sebahagian China sejak 1997, ketika United Kingdom menyerahkan bekas jajahan itu kepada Beijing.

Sejak tahun lalu, Hong Kong dibelenggu protes besar-besaran kerana membantah rang undang-undang ekstradisi.

Golongan yang menentang rang undang-undang itu mendakwa ia akan menyebabkan Hong Kong “mati” kerana mana-mana aktivis hak asasi manusia atau anggota badan bukan kerajaan yang aktivitinya tidak disukai Beijing berdepan risiko akan diekstradisi atau dianiaya.

Sementara itu, pihak berkuasa Hong Kong turut melarang sekolah menyanyikan lagu yang mempunyai unsur protes. – Bernama

See author's posts


Nadal bimbang kehadiran penonton

PAKAR gelanggang tanah liat dari Sepanyol, Rafael Nadal meminta berhati-hati dengan Terbuka Perancis yang akan berlangsung di hadapan penonton akhir bulan ini berikutan pandemikn Covid-19.

Nadal yang akan berusaha memenangi gelaran Terbuka Perancis ke-13 di Paris, kembali menyertai pertandingan minggu ini di gelanggang tanah liat di Rom untuk pertama kalinya dalam tempoh enam bulan kerana wabak itu.

“Saya tidak tahu apa yang sedang berlaku. Saya tidak tahu bagaimana keadaannya di Roland Garros,” kata pemain berusia 34 tahun itu kepada wartawan ketika disoal mengenai Terbuka Perancis.

“Mari kita lihat bagaimana virus itu berkembang beberapa minggu akan datang. Semoga dengan cara yang baik. Tidak kelihatan seperti itu, tidak? Mari kita lihat.

“Kita harus sabar dan kita perlu menunggu untuk melihat bagaimana keadaan bertambah baik,” katanya.

Pemain nombor dua dunia itu mampu menandingi 20 gelaran Grand Slam, Roger Federer sekiranya menang di Paris.

Terbuka Perancis yang ditunda daripada awal Mei hingga 27 September berupaya menampung sehingga 11, 500 penonton setiap hari.

Nadal kini bertanding merebut gelaran Terbuka Itali ke-10 minggu ini dalam Kejohanan Masters 1000 yang seperti Terbuka AS baru-baru ini akan dilangsungkan tanpa kehadiran penonton.

Pemain pilihan utama wanita, Simona Halep, pemenang Terbuka Perancis 2018, berkata dia “sangat yakin ia akan menjadi sangat tegas” di Roland Garros.

“Saya baru membaca bahawa mereka akan mempunyai peminat,” kata pemain dari Romania itu.

“Tetapi saya cukup yakin bahawa ia akan menjadi sangat tegas.

“Kami tidak boleh bersama peminat dan tidak dapat bersama dengan orang-orang yang tidak berada dalam gelembung, jadi saya rasa mereka akan terpisah.

“Semoga ia selamat, dan kita akan merasa seperti di sini, seperti dalam gelembung.” – AFP

See author's posts


Hutang negara termasuk liabiliti cecah RM1.5 trilion – PM

PUTRAJAYA: Hutang negara termasuk liabiliti telah mencecah sebanyak RM1.5 trilion dan perlu ditangani dengan segera, kata Perdana Menteri Datuk Seri Anwar Ibrahim.

Beliau yang juga Menteri Kewangan berkata, kedudukan ekonomi negara masih belum kukuh dan ia turut berkait dengan perkembangan antarabangsa.

“Ekonomi masih dianggap malap. Ia juga berkait dengan perkembangan antarabangsa, baik soal konflik Rusia-Ukraine atau pasca Covid-19 yang belum dapat menzahirkan kekuatan ekonomi dunia.

“Kalau ikut unjuran ekonomi Tabung Kewangan Antarabangsa (IMF), ia terus menurun. Cabaran (untuk kerajaan) adalah hutang negara sudah mencecah hampir RM1.2 trilion. Jika termasuk liabiliti, ia sudah mencecah RM1.5 trilion,” katanya pada Majlis Dialog Belanjawan 2023 di sini, hari ini.

Justeru, katanya, kerajaan tidak akan mengambil pendekatan ‘business as usual’ dan akan mengambil pendekatan yang berbeza untuk mengukuhkan kedudukan ekonomi negara.

“Sebab itu, kita beri angka yang sebenar. (Bayaran) Khidmat hutang 2023 adalah sebanyak RM45 bilion iaitu 15 peratus daripada hasil negara dan ini juga maksimum yang mampu ditangani oleh negara.

“Kita tidak fikir kita boleh mendepani 2023 dengan keadaan yang selesa. Sebab itu, kalau ada budaya selesa, ia tidak akan dapat memacu pertumbuhan ekonomi yang diharapkan,” kata Perdana Menteri.

– Bernama

See author's posts


Ahli politik perlu fokus jaga kepentingan rakyat

KUALA LUMPUR: Ahli politik di negara ini perlu fokus kepada usaha menjaga kepentingan rakyat, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Menyelitkan ingatan itu dalam dua rangkap pantun pada akhir titah Seri Paduka semasa merasmikan Pembukaan Mesyuarat Pertama Penggal Kelima Parlimen Ke-14, hari ini Al-Sultan Abdullah bertitah kerja yang susah akan menjadi senang jika semua bersatu hati.

“Gunung Kinabalu sama didaki,

Sungai Pahang sama direnang,

Jikalau semua bersatu hati,

Kerja yang susah menjadi senang.

Busana tradisi kain bersulam,

Warnanya jingga berawan larat,

Cukuplah berpolitik siang dan malam,

Fokuskan menjaga kepentingan rakyat,” titah Seri Paduka.

Al-Sultan Abdullah bertitah bagi menghadapi 2022, semua pihak diseru mengukuhkan strategi dan ketahanan dalam mendepani cabaran Covid-19 dengan pemulihan ekonomi negara perlu disegerakan agar Malaysia tidak ketinggalan.

“Bantu dan mudahkan segala urusan rakyat untuk membina semula kehidupan mereka dengan rasa selamat, aman dan makmur demi negara kita yang tercinta,” titah Seri Padua.

Yang di-Pertuan Agong menzahirkan kesyukuran kerana landskap politik negara kini lebih stabil bagi menjayakan agenda pembangunan demi kepentingan rakyat dan masa depan negara.

“Beta amat bersyukur dengan kestabilan politik yang dikecapi kini menerusi kerjasama dwipartisan iaitu melalui memorandum persefahaman transformasi dan kestabilan politik yang telah ditandatangani antara pihak kerajaan dan pembangkang,” titah Al-Sultan Abdullah merujuk kepada memorandum yang ditandatangani kedua-dua pihak pada September tahun lepas.

Seri Paduka bertitah hasil kesepakatan dan kematangan itu, pindaan Perlembagaan Persekutuan berkaitan Perjanjian Malaysia 1963 berjaya diluluskan dengan sokongan majoriti melebihi dua pertiga ahli Dewan Rakyat dan Dewan Negara pada Disember lepas.

“Kematangan politik seperti itulah yang didambakan oleh rakyat beta,” titah Al-Sultan Abdullah sambil menyeru semua Ahli Parlimen supaya terus mengekalkan persefahaman yang terbina dan memelihara kestabilan politik yang telah tercapai itu.

Menyentuh mengenai bencana banjir teruk yang dialami negara pada akhir tahun lepas, Seri Paduka menzahirkan penghargaan atas tindakan pantas kerajaan membantu mangsa banjir menerusi penyaluran bantuan bernilai  RM1.4 bilion secara terus kepada mereka yang terkesan selain peruntukan kewangan bagi pembaikan infrastruktur dan fasiliti awam berjumlah RM6 bilion.

Mengenai kemakmuran negara, Seri Paduka bertitah perpaduan nasional harus terus menjadi agenda utama negara dalam memastikan kemakmuran negara kekal terpelihara.

“Usaha memupuk budaya toleransi dan hormat-menghormati hendak-lah menjadi tanggungjawab seluruh rakyat beta.

“Justeru, beta menyambut baik Pelan Tindakan Perpaduan Negara 2021-2030 dan Pelan Perpaduan Keluarga Malaysia 2021-2025 yang bersifat komprehensif,” titah Seri Paduka.

Al-Sultan Abdullah turut menyeru masyarakat dididik mengenai bahaya aliran pemikiran dan fahaman yang mengelirukan masyarakat Islam dan usaha menormalisasikan budaya yang bercanggah dengan adat dan amalan agama negara ini.

Titah Seri Paduka fahaman dan aliran pemikiran itu perlu dikawal melalui tindakan berfokus dan strategik melibatkan semua pihak berkuasa agama, keselamatan serta pihak-pihak lain yang bertanggungjawab. – Bernama

See author's posts


Empat sekeluarga terkorban kebakaran

PENAMPANG: Empat sekeluarga yang terkorban dalam kebakaran di sebuah rumah teres dua tingkat di Taman Hungap, di sini awal pagi semalam dipercayai gagal membuka mangga kunci di jeriji kecemasan pada tingkap, untuk menyelamatkan diri.

Pengarah Jabatan Bomba dan Penyelamat Malaysia (JBPM) Sabah Md Ali Ismail berkata, tiga mayat mangsa ditemukan di bilik tingkat atas berhampiran tingkap itu, dan seorang lagi mangsa ditemukan dalam bilik air berhampiran bilik berkenaan.

Beliau berkata, siasatan awal mendapati kebakaran itu dipercayai bermula dari tingkat bawah rumah tersebut, bagaimanapun siasatan sedang dijalankan untuk mengenal pasti punca kebakaran.

“Keempat-empat mangsa berkenaan dipercayai sedar kebakaran itu, namun mangsa gagal untuk menyelamatkan diri kerana tidak dapat membuka mangga yang dipasang pada jeriji berkenaan.

“Apabila dalam keadaan panik, besar kemungkinan mangsa akan lupa di mana meletakkan kunci untuk membuka jeriji kecemasan tingkap berkenaan,” katanya, kepada pemberita selepas melawat lokasi kejadian di sini semalam.

Mangsa dikenal pasti sebagai Matthew Wong, 50; dan dua anaknya Brendan Wong, 18, serta Eric Wong, 15, ditemukan di bilik tingkat atas berhampiran jeriji tingkap kecemasan, manakala isterinya Jecky Vun Kon Fung, 48, di dalam bilik air berhampiran bilik berkenaan.

Dalam kejadian itu JBPM Sabah menerima panggilan pada 2.52 pagi, sebelum berjaya mengawal kebakaran pada 3.40 pagi dan operasi di lokasi kejadian ditamatkan pada 6.10 pagi.

Md Ali berkata,orang ramai dinasihatkan supaya tidak memasang jeriji kecemasan tingkap rumah yang berkunci, agar mudah untuk menyelamatkan diri sekiranya berlaku kebakaran.

— Bernama

See author's posts


Rakaman raja dadah Colombia dicuri

BOGOTA: Pengakuan direkodkan yang dibuat oleh lelaki yang merupakan raja dadah paling dikehendaki di Colombia sebelum penahanannya telah dicuri dalam satu lagi tamparan terhadap perbicaraan terbarunya, kata pegawai pada Sabtu lalu.

Rakaman Dairo Antonio Usuga juga dikenali sebagai Otoniel dibuat pada Rabu lalu oleh ahli Suruhanjaya Kebenaran, badan yang menyiasat konflik selama beberapa dekad antara kerajaan dan Angkatan Bersenjata Revolusi Colombia (FARC) yang berakhir dengan Perjanjian Damai 2016.

Menurut satu kenyataan, suruhanjaya melaporkan bahawa pada 18 Februari lalu terdapat individu yang tidak dikenali memasuki rumah penyiasat pada waktu malam.

“Dalam kejadian itu… perakam digital yang digunakan dalam temu bual dan komputer telah dicuri,” katanya.

Suruhanjaya itu telah menegaskan pada Khamis lalu keperluan untuk mempunyai jaminan bahawa keterangan Otoniel diterima secara sulit selepas pelbagai media melaporkan pegawai polis hadir semasa soal siasat.

Polis mengganggu pendengaran kes Otoniel Khamis dengan alasan terdapat kebimbangan dia merancang untuk melarikan diri.

Suruhanjaya Kebenaran juga meminta pihak berkuasa dan masyarakat antarabangsa, termasuk Pertubuhan Bangsa-Bangsa Bersatu (PBB) untuk syarat bagi terus menyiasat tanpa intimidasi.

Usuga, 50, ditahan pada Oktober di hutan tebal Colombia barat laut semasa operasi melibatkan kira-kira 700 ejen beruniform yang disokong oleh 18 helikopter.

Kerajaan konservatif Ivan Duque telah menyatakan hasratnya supaya dia diekstradisi tidak lama lagi ke Amerika Syarikat 9AS) yang mana dia dikehendaki atas tuduhan mengedar dadah.

Otoniel telah disabitkan kesalahan di Colombia atas tuduhan termasuk pengedaran dadah, pembunuhan, keganasan, pengambilan kanak-kanak bawah umur dan penculikan.

Menurut data rasmi. Otoniel juga mengetuai Clan del Golfo, kumpulan dadah terbesar Colombia yang mengeksport kira-kira 300 tan kokain setiap tahun,

Colombia secara rasmi aman selepas menandatangani perjanjian dengan kumpulan gerila FARC pada 2016 untuk menamatkan konflik bersenjata selama lebih setengah abad.

Tetapi, ia telah menyaksikan keganasan yang memuncak dalam beberapa bulan kebelakangan ini disebabkan oleh perebutan wilayah dan sumber oleh gerila pembangkang, kumpulan pemberontak ELN, pasukan separa tentera dan kartel dadah. -AFP

See author's posts


300 penduduk terima bantuan sayur, buah

ADENG IDRUS

LIMBANG: Lebih 300 penduduk kampung di DUN Batu Danau menerima agihan bantuan sayur-sayuran dan buah-buahan tempatan daripada Pejabat Pertanian dan Pertubuhan Peladang Kawasan Limbang fasa kedua.

ADUN Batu Danau,
Paulus Palu Gumbang menjelaskan,
Sarawak melalui Kementerian Pemodenan Pertanian, Tanah Adat dan
Pembangunan Wilayah Sarawak (MANRED), dengan kerjasama Jabatan Pertanian
Sarawak dan Pertubuhan Peladang Kawasan (PPK) membeli lambakan hasil yang tidak
dapat dijual secara borong daripada petani seperti pekebun sayur dan
buah-buahan tempatan di DUN Batu Danau.

Pihak Kerajaan
Sarawak komited membantu golongan pekebun dan pada masa yang sama memberi
manfaat kepada penduduk kampung untuk menikmati bekalan sayur-sayuran segar dan
buah-buahan tempatan semasa arahan PKP ini.

Malahan,
inisiatif ini dapat membantu pekebun untuk menjana pendapatan, sumber kewangan
dan meringankan beban ekonomi mereka yang terkesan sepanjang tempoh Perintah
PKP.

Paulus
menyatakan demikian pada majlis penyerahan bantuan topeng penutup mulut percuma
kepada setiap tuai  rumah bagi   kawasan Kubong, Hulu Pandaruan, Limbang.

Menurutnya lagi,
berbagai bantuan prihatin ini dinikmati oleh hampir segenap lapisan masyarakat
tanpa mengambil kira perbezaan ideologi politik, taraf ekonomi dan sosial.

See author's posts


SJK (C) Sing Ming terima peruntukan RTP RM53,000

SARIKEI: Peruntukan projek Program Transformasi Luar Bandar (RTP) 2020 sejumlah RM53,000 diperuntukan oleh Ahli Dewan Undangan Negeri (ADUN) Repok, Dato’ Sri Huang Tiong Sii kepada Sekolah Jenis Kebangsaan (C) Sing Ming.

RTP 2020 tersebut disalurkan untuk kegunaan menaik taraf infrastruktur sekolah.

Huang sangat prihatin dan mementingkan aspek pendidikan termasuk pembangunan kemudahan di sekolah-sekolah kawasan Dewan Undangan Negeri (DUN) Repok.

Beliau bersama pasukan dari Pusat Khidmat DUN Repok sering turun padang ke setiap sekolah di kawasan Repok untuk bertemu dengan pihak sekolah dan mengetahui dengan lebih terperinci bantuan yang diperlukan oleh pihak sekolah.

Baru-baru ini, Huang telah mengadakan tinjauan dan lawatan ke Sekolah Jenis Kebangsaan (C) Sing Ming bagi melihat sendiri perkembangan projek RTP.

Pada 2017, Sekolah Jenis Kebangsaan (C) Sing Ming telah mendapat peruntukan sebanyak RM201,400 di bawah projek RTP 2017 untuk membina gelanggang berbumbung.

Oleh itu, pihak sekolah amat berterima kasih kepada Huang yang sentiasa berusaha memohon peruntukan untuk pembangunan sekolah.

Oleh Earl Anek

See author's posts


Hari kelepasan am pada 18, 19 Nov ini

PUTRAJAYA: Kerajaan mengumumkan 18 dan 19 November sebagai hari kelepasan am bagi memudahkan urusan pengundi menunaikan tanggungjawab pada Pilihan Raya Umum ke-15 (PRU-15), kata Perdana Menteri Datuk Seri Ismail Sabri Yaakob hari ini.

Beliau berkata Sabtu, 19 November itu turut diumumkan sebagai hari kelepasan am kerana terdapat kemungkinan syarikat-syarikat swasta, terutamanya kilang yang tidak tutup pada hari berkenaan, menyebabkan pekerja mereka tidak boleh mengundi.

“Hak mengundi adalah hak yang dijamin oleh perlembagaan dan saya tidak mahu satu orang pun yang dihalang daripada mengundi,” katanya ketika berucap merasmikan Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) Putrajaya di sini, hari ini.

Turut hadir ialah Ketua Setiausaha Negara Tan Sri Mohd Zuki Ali, Presiden Cuepacs Datuk Adnan Mat dan calon Barisan Nasional (BN) Parlimen Putrajaya Datuk Seri Tengku Adnan Tengku Mansor.

Suruhanjaya Pilihan Raya (SPR) menetapkan 19 November ini sebagai hari pengundian, manakala esok ialah hari pengundian awal.

Pada 7 November, Cuepacs mencadangkan kerajaan mengisytiharkan cuti umum khas pada 18 Nov untuk memudahkan pergerakan rakyat Malaysia ke lokasi mengundi pada PRU-15, dan pada 8 November, Ismail Sabri dilaporkan berkata, cadangan itu akan dipertimbangkan.

(Lagi berita penuh menyusul…)

See author's posts


Tanah runtuh ragut 13 nyawa

ABIDJAN: 13 orang disahkan maut sementara yang lain termasuk kanak-kanak hilang dan dikhuatiri mati dalam kejadian tanah runtuh dan hujan lebat yang meranapkan rumah serta menggantung laluan kereta api di pinggir bandar utama Ivory Coast, Abidjan.

Beberapa kanak-kanak turut meninggal dunia atau hilang di pinggir bandar Anyama.

Ketua Majlis Daerah Abidjan, Vincent Toh Bi berkata, angka kematian terkini adalah seramai 13 orang dan 10 lagi dimasukkan ke hospital dengan 20 rumah musnah sepenuhnya sambil usaha pencarian diteruskan.

“Saya kehilangan anak lelaki berusia tiga tahun dan masih mencari mayatnya,” kata Aboubacar Dagnon selepas rumahnya musnah sambil menambah sebuah terowong saliran sudah tersumbat selama berbulan-bulan hingga menyebabkan takungan air terbentuk.

Sementara itu, seorang penduduk lain mengatakan sebahagian bukit pecah dan runtuh menghempap rumah sekitar jam 8.00 pagi selepas saluran roboh.

Musim hujan yang bermula Mei dan berakhir Julai kerap menyebabkan berlaku tanah runtuh dan banjir di Abidjan iaitu kawasan pengeluar koko tertinggi di dunia telah mengakibatkan malapetaka di kota-kota kecil yang terbentuk di lereng bukit yang terhakis di bandar tepi laut yang beralun.

Bandar itu menempatkan kira-kira lima juta orang kebanyakannya tinggal di kawasan penempatan yang tidak menentu di kawasan yang mudah dilanda banjir.

Berikutan banjir pada 2018 yang mengakibatkan 18 kematian, pihak berkuasa terpaksa memusnahkan perumahan di bahagian paling berisiko di bandar itu yang mana penduduk membina rumah di ruang kosong yang dijumpai. – AFP

See author's posts


KDN lulus 21 projek bernilai RM558.7 juta

SEMENYIH:  Kementerian Dalam Negeri (KDN) meluluskan sebanyak 21 projek kementerian berkenaan bernilai RM558.7 juta dalam Rancangan Malaysia ke-12.

Menterinya Datuk Seri Hamzah Zainudin berkata, daripada 21 projek yang diluluskan itu, 10 daripadanya adalah projek-projek pembangunan di bawah Polis Diraja Malaysia (PDRM) manakala 11 lagi berada di bawah agensi lain KDN.

Beliau berkata, kos projek melibatkan PDRM adalah dianggarkan bernilai RM326.8 juta.

“Sebanyak 10 projek PDRM berkenaan antaranya akan membina 18 pos Pasukan Gerakan Am (PGA) di Selangor, pembinaan Balai Polis Kuala Penyu di Beaufort, Sabah serta pembinaan 10 kuarters Balai Polis Pulau Redang di Terengganu.

“Selain itu, perolehan tanah bagi pembinaan Ibu Pejabat Polis Kontinjen (IPK) Kelantan dan IPK Perak,” katanya, dalam sidang media selepas hadir majlis perasmian Pecah Tanah Pembinaan Pejabat dan Pusat Latihan Unit Tindakhas PDRM, di Kem Batalion 4, PGA, di sini, semalam.

Hamzah berkata, 11 lagi projek antaranya melibatkan Jabatan Imigresen, Jabatan Penjara, Agensi Penguatkuasaan Maritim Malaysia (Maritim) dan Kawasan Keselamatan Khas Pantai Timur Sabah (ESSCom).

Menurutnya, dua pos dan kuarters imigresen akan dibina di Telok Melano dan Bau, manakala Kompleks Imigresen, Kastam, Kuarantin dan Keselamatan (ICQS) di Tebedu, Sarawak.

“Selain itu, untuk Jabatan Penjara antaranya melibatkan pembinaan Kompleks Latihan Tenun Pahang Diraja di Penjara Penor dan menaik taraf Pusat Asingan Penempatan Banduan, Blok Peralihan dan Blok Penempatan di Penjara Simpang Renggam, Johor,” katanya. — Bernama

See author's posts


Covid-19: Sarawak catat 10 kes positif

KUCHING: Sepuluh kes positif Covid-19 direkod di Sarawak, semalam sekali gus menjadikan jumlah keseluruhan kes positif Covid-19 di Sarawak meningkat kepada 742 kes.

Menurut Pengerusi Jawatankuasa Pengurusan Bencana Negeri Sarawak (JPBNS) Datuk Amar Douglas Uggah Embas, terdapat lapan kes saringan pulang dari kawasan berisiko tinggi iaitu Import B, satu kes saringan Influenza-Like-Illness (ILI) dan satu  kes saringan kontak yang telah dikesan di Sarawak.

“Seramai empat kes telah dikesan di Daerah Kuching, tiga di Lubok Antu dan masing-masing satu di Daro, Bau dan Bintulu,” katanya pada sidang media harian Covid-19 di sini, semalam.

Tambahnya,  terdapat satu kluster yang masih aktif di Sarawak iaitu kluster Bah Arnab di Daerah Kuching.

“Kluster ini kekal melaporkan empat kes positif COVID-19,” ujarnya lagi. Tiada kes baharu yang telah pulih dan dibenarkan discaj dari hospital semalam.

“Ini menjadikan jumlah keseluruhan kes postif Covid-19 yang telah pulih dan dibenarkan discaj kekal seramai 684 orang atau 92.18 peratus daripada jumlah keseluruhan kes Covid-19 di Sarawak,” jelasnya.

Jumlah kes yang masih mendapat rawatan dan diasingkan di hospital telah meningkat seramai sepuluh orang menjadikan jumlah keseluruhan ialah seramai 39 orang iaitu 24 di wad pengasingan di Hospital Umum Sarawak, lapan di Hospital Miri, empat di Hospital Sibu dan tiga Hospital Bintulu.

Tiada kes Covid-19 yang menerima rawatan di Unit Rawatan Rapi (ICU) dan tiada kematian baharu dilaporkan, semalam.

Ini menjadikan jumlah kematian adalah kekal seramai 19 orang atau 2.56 peratus selain 22 PUI baharu telah dilaporkan dan tiga  kes PUI yang masih menunggu keputusan ujian makmal.

Oleh Nur Ain Otsman

See author's posts


24 jam: 432 kes, tertinggi

KUALA LUMPUR: Malaysia merekodkan jumlah kes baharu Covid-19 tertinggi sejak pelaksanaan Perintah Kawalan Pergerakan (PKP) pada Mac lepas, dengan 432 kes dilaporkan dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata jumlah itu melibatkan 429 kes penularan tempatan dan tiga kes import melibatkan dua warganegara dan seorang bukan warganegara, masing-masing pulang dari India, Kuwait dan Myanmar.

Beliau berkata daripada 429 kes penularan tempatan, 409 kes melibatkan warganegara Malaysia dan 20 kes adalah bukan warganegara.

“Daripada jumlah 429 kes itu, 224 kes merupakan kes dikesan daripada Kluster Tembok iaitu dalam penjara di Kedah, manakala 29 kes merupakan pengunjung pulang dari Sabah, menjadikan jumlah kes mempunyai sejarah perjalanan ke Sabah sejak 20 September sebanyak 235 kes,” katanya dalam satu kenyataan mengenai perkembangan pandemik Covid-19 semalam.

Dr Noor Hisham berkata tiada kematian berkaitan wabak berkenaan dilaporkan semalam.

Jumlah positif Covid-19 di Malaysia kini berjumlah 12,813 kes manakala kes aktif dengan kebolehjangkitan sebanyak 2,336 kes dengan kesemuanya telah diasingkan dan diberi rawatan, katanya.

Dr Noor Hisham berkata sehingga kini, terdapat 32 kes yang dirawat di Unit Rawatan Rapi (ICU) dengan lapan kes memerlukan bantuan pernafasan.

Memperincikan kes semalam, Dr Noor Hisham berkata Kedah kini mencatat jumlah tertinggi dengan 241 kes membabitkan Kluster Tembok seramai 224 orang, Kluster Bah Sintok (11 kes), Kluster Jeram (tiga kes), dan masing-masing satu untuk Kluster Bah Ketil dan Kluster Sungai, serta satu kes saringan bergejala.

Ia diikuti dengan Sabah yang merekodkan 130 kes, antaranya melibatkan 57 kes saringan bergejala, 39 kes daripada Kluster Bangau-Bangau, 16 kes saringan kontak rapat dan enam kes saringan petugas kesihatan.

“Selangor pula mencatat 34 kes, antaranya 17 kes saringan pulang dari kawasan berisiko tinggi (Sabah), sembilan kes daripada Kluster Jalan Meru, dan tiga kes daripada Kluster Seri Anggerik,” katanya.

Terengganu pula merekodkan lima kes dengan tiga kes daripada kluster baharu iaitu Kluster Bah Tanjung, manakala dua kes daripada saringan kontak rapat.

Negeri lain pula ialah Kuala Lumpur merekodkan lima kes; Labuan (empat); Johor, Perak dan Putrajaya masing-masing dua kes; manakala Pahang, Negeri Sembilan, Melaka dan Kelantan, masing-masing melibatkan satu kes saringan pulang dari Sabah.

Setakat ini, sebanyak 57 kes pulih dicatatkan dengan jumlah kumulatif kes yang telah pulih sepenuhnya adalah 10,340 kes, katanya.

See author's posts


Semua KIR terima bantuan makanan

SHEILA ZAIDI

GEDONG : Pengagihan bantuan makanan daripada kerajaan negeri untuk kawasan Dewan Undangan Negeri (DUN) Gedong sedang dalam proses penghantaran ke 2,800 buah rumah.

Menteri Muda Perdagangan Antarabangsa, Industri Terminal dan Pembangunan Usahawan, Datuk Mohd Naroden Majais berkata sebanyak 45 tan beras, dua tan gula pasir, 4.5 tan minyak masak serta barangan makanan asas lain akan diagihkan kepada penerima dalam masa terdekat.

“Bagi kawasan DUN Gedong, ini merupakan bantuan siri kedua. Bantuan kali pertama telah dihantar pada minggu pertama Perintah Kawalan Pergerakan (PKP).

“Untuk bantuan siri pertama itu, ia dilaksanakan atas initiatif Jawatankuasa Bencana Daerah Simunjan dan Pusat Khidmat DUN Gedong,” katanya kepada pemberita ketika ditemui semalam.

Menurut Naroden, untuk bantuan yang kedua diagihkan kepada semua Ketua Isi Rumah (KIR) di kawasan DUN Gedong.

Dalam masa yang sama, beliau mencadangkan supaya Jawatankuasa Bencana turut  menyediakan stok bantuan bekalan makanan sebagai pelan sokongan bagi membantu mana-mana rumah yang mempunyai ahli keluarga yang ramai.

Apa yang penting sekali ialah memastikan semua rumah atau keluarga tidak ketinggalan menerima bantuan itu, tegasnya.

Bantuan itu juga, katanya, diagihkan tanpa mengira latarbelakang sesebuah keluarga tersebut.

Naroden merangkap Ahli Dewan Undangan Negeri (ADUN) Gedong bersama wakil Menteri Pelancongan, Kesenian dan Kebudayaan Dato Sri Nancy Syukri, yang juga Ahli Parlimen Batang Sadong serta beberapa ahli Jawatankuasa Bencana Bahagian (JBB) dan Daerah Simunjan hadir bersama bagi menyaksikan proses penghantaran barangan itu semalam.

See author's posts


Ikhlas labur AS$18 juta dalam GMI Filipina

KUALA LUMPUR: Ikhlas Capital Singapore Pte. Ltd. (Ikhlas), pengurus dana ekuiti swasta ASEAN yang diketuai bekas pengerusi kumpulan CIMB, Datuk Seri Nazir Razak serta profesional kewangan terkenal antaranya Kenny Kim, Gita Wirjawan dan Cesar Purisima telah melabur AS$18 juta dalam Glacier Megafridge Inc (GMI), Filipina.

Nazir yang juga Pengerusi Ikhlas berkata, ketika krisis Covid-19 telah menyebabkan gangguan rantaian bekalan global, ia mempunyai keyakinan tinggi terhadap GMI sebagai penyedia perkhidmatan berkualiti.

“Kami gembira menjadi sebahagian daripada kisah pertumbuhan GMI berikutan kami yakin syarikat itu mempunyai kelebihan bersaingan yang kukuh dengan kemudahan terkini dan mempunyai pasukan pengurusan yang sangat berpengalaman dan berada di kedudukan baik untuk mengembangkan bahagian pasaran dan membuktikan daya tahan dalam menempuhi krisis ini,” katanya dalam kenyataan semalam.

Pengasas Bersama dan Presiden GMI, Arturo C. Yan berkata, pelaburan dari Ikhlas merupakan satu kejayaan penting memandangkan syarikat itu mahu memulakan pelan pengembangannya.

“Kami yakin dengan pertumbuhan menerusi kerjasama strategik dan bersinergi ini. Bersama-sama dengan rangkaian tempatan dan serantau Ikhlas, kami akan dapat meningkatkan tawaran nilai kami dari segi liputan lokasi dan kualiti perkhidmatan. Kami akan bekerja keras untuk menjadi pemain rangkaian sejuk utama di rantau ini,” katanya.

Diasaskan pada 2005, GMI kini merupakan satu daripada penyedia perkhidmatan logistik rangkaian sejuk di Filipina yang menjadi pilihan bagi kebanyakan syarikat tempatan dan syarikat mewah antarabangsa.

Beroperasi di lapan kemudahan utama di Metro Manila dan wilayah utama, GMI mempunyai kapasiti palet agregat melebihi 50,000 dengan semua kemudahannya dibina mengikut piawaian antarabangsa selain mempunyai pensijilan industri seperti HACCP dan ISO 22000.

Sebelum GMI, Ikhlas telah melabur di Pelikan Holding AG, syarikat pembuatan kelengkapan alat tulis, pejabat dan seni di Jerman pada tahun lepas. – Bernama

See author's posts